02011R1178 — LV — 25.08.2018 — 006.001

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

►B KOMISIJAS REGULA (ES) Nr. 1178/2011 (2011. gada 3. novembris), ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr. 216/2008 (Dokuments attiecas uz EEZ) (OV L 311, 25.11.2011., 1. lpp)

Grozīta ar:









▼B

KOMISIJAS REGULA (ES) Nr. 1178/2011

(2011. gada 3. novembris),

ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr. 216/2008

(Dokuments attiecas uz EEZ)







1. pants

Darbības joma

Ar šo regulu nosaka sīkus noteikumus

1. dažādām ar pilota apliecībām saistītām kvalifikācijas atzīmēm, nosacījumus, ar kādiem šīs apliecības izdod, uztur to derīgumu, groza, ierobežo, aptur vai atsauc, apliecību turētāju tiesības un pienākumus, nosacījumus, ar kādiem notiek jau izdoto nacionālo pilota apliecību un nacionālo lidotāja–inženiera apliecību konvertācija par pilota licencēm, kā arī nosacījumus trešo valstu izdoto apliecību pieņemšanai;

2. par mācību lidojumu vai simulēto mācību lidojumu nodrošināšanu un pilotu prasmju novērtēšanu atbildīgo personu sertificēšanai;

3. par dažādām pilotu veselības apliecībām, nosacījumus, ar kādiem veselības apliecības izdod, uztur to derīgumu, groza, ierobežo, aptur vai atsauc, veselības apliecību turētāju tiesības un pienākumus, kā arī nosacījumus, ar kādiem notiek nacionālo veselības apliecību konvertācija par vispārēji atzītām veselības apliecībām;

4. aviācijas medicīnas ekspertu sertifikācijai, kā arī nosacījumus, kuriem atbilstoši aviācijas medicīnas pārbaudes var veikt vispārējās medicīniskās prakses ārsts;

5. salona apkalpes locekļu regulārajām aviācijas medicīnas pārbaudēm, kā arī par šo pārbaužu veikšanu atbildīgo personu kvalifikācijai;

▼M1

6. nosacījumi, ar kādiem izsniedz, uztur spēkā, groza, ierobežo, aptur vai atsauc salona apkalpes locekļu apliecības, kā arī salona apkalpes locekļu apliecību turētāju tiesības un pienākumus;

7. nosacījumi, saskaņā ar kuriem izdod, uztur spēkā, groza, ierobežo, aptur vai atsauc sertifikātus pilotu mācību organizācijām un aviācijas medicīnas centriem, kas iesaistīti civilās aviācijas gaisa kuģa apkalpes kvalificēšanā;

8. prasības lidojumu simulācijas trenažieru iekārtu sertifikācijai un organizācijām, kas izmanto šādas iekārtas;

9. prasības vadības un pārvaldības sistēmai, kas dalībvalstīm, Aģentūrai un organizācijām jāizpilda saistībā ar 1.–8. punktā minētajiem noteikumiem.

▼B

2. pants

Definīcijas

Šajā regulā ir lietotas šādas definīcijas:

1) “FCL daļas apliecība” (Part-FCL licence) ir gaisa kuģa apkalpes apliecība, kas atbilst I pielikuma prasībām;

2) “JAR” ir apvienoto aviācijas institūciju pieņemtās vienotās prasības aviācijai, kuras piemēro kopš 2009. gada 30. jūnija;

3) “viegla lidaparāta pilota apliecība (LAPL)” ir amatierpilota apliecība, kas minēta Regulas (EK) Nr. 216/2008 7. pantā;

4) “JAR atbilstoša apliecība” ir pilota apliecība un ar to saistītās kvalifikācijas atzīmes, sertifikāti, atļaujas un/vai kvalifikācijas, ko saskaņā ar valsts tiesību aktiem, kuros atspoguļojas JAR prasības, un procedūrām ir izdevusi vai atzinusi dalībvalsts, kas izpildījusi attiecīgās JAR prasības, un kuru – saistībā ar šādu JAR – ierosina savstarpēji atzīt apvienoto aviācijas institūciju sistēmā;

5) “JAR neatbilstoša apliecība” ir pilota apliecība, ko izdevusi vai atzinusi dalībvalsts saskaņā ar valsts tiesību aktiem, bet kuru – saistībā ar attiecīgo JAR – neierosina savstarpēji atzīt;

6) “prasību izpildes ieskaitīšana” ir iepriekšējās pieredzes vai kvalifikācijas atzīšana;

7) “prasību izpildes ieskaitīšanas ziņojums” ir ziņojums, uz kura pamata var atzīt iepriekšēju pieredzi vai kvalifikāciju;

8) “konvertācijas ziņojums” ir ziņojums, uz kura pamata apliecību var konvertēt par FCL daļas apliecību;

9) “JAR atbilstoša pilota veselības apliecība un aviācijas medicīnas eksperta apliecība” ir apliecība, kuru saskaņā ar valsts tiesību aktiem, kuros atspoguļojas JAR prasības, un procedūrām ir izdevusi vai atzinusi dalībvalsts, kas izpildījusi attiecīgās JAR prasības, un kuru – saistībā ar šādu JAR – ierosina savstarpēji atzīt apvienoto aviācijas institūciju sistēmā;

10) “JAR neatbilstoša pilota veselības apliecība un aviācijas medicīnas eksperta apliecība” ir apliecība, kuru saskaņā ar valsts tiesību aktiem izdevusi vai atzinusi dalībvalsts, bet kuru – saistībā ar attiecīgo JAR – neierosina savstarpēji atzīt;

▼M1

11) “salona apkalpes loceklis” ir atbilstīgi kvalificēts apkalpes loceklis, kurš nav lidojumu apkalpes loceklis vai tehniskās apkalpes loceklis un kuram ekspluatants ir uzticējis ekspluatācijas laikā veikt ar pasažieru un lidojuma drošību saistītus uzdevumus;

12) “gaisa kuģa apkalpe” ir lidojuma apkalpe un salona apkalpe;

13) “JAR atbilstīgs sertifikāts, apstiprinājums vai organizācija” ir sertifikāts vai apstiprinājums, ko saskaņā ar valsts tiesību aktiem, kuros atspoguļotas JAR prasības un procedūras, izdevusi vai atzinusi dalībvalsts, kas izpildījusi attiecīgās JAR prasības, vai organizācija, kuru šāda dalībvalsts ir sertificējusi, apstiprinājusi, reģistrējusi vai atzinusi, un kas apvienoto aviācijas iestāžu sistēmā ir ieteikts savstarpējai atzīšanai saistībā ar šīm JAR prasībām.

▼M3

3. pants

Pilota apliecības un veselības apliecības izsniegšana

1. Neskarot šīs regulas 8. pantu, Regulas (EK) Nr. 216/2008 4. panta 1. punkta b) un c) apakšpunktā un 4. panta 5. punktā minēto gaisa kuģu pilotiem ir jāievēro šīs regulas I pielikumā un IV pielikumā noteiktās tehniskās prasības un administratīvās procedūras.

2. Neatkarīgi no apliecības turētāju tiesībām, kas noteiktas šīs regulas I pielikumā, saskaņā ar šīs regulas I pielikuma B un C apakšdaļu izdoto pilota apliecību turētāji var veikt lidojumus, kas minēti Regulas (ES) Nr. 965/2012 6. panta 4. punkta a) apakšpunktā. Tas neskar jebkuru citu papildu prasību ievērošanu pasažieru pārvadājumiem vai šīs regulas I pielikuma B vai C apakšdaļā minēto komerciālo darbību izvēršanai.

▼B

4. pants

Jau izdotas nacionālās pilota apliecības

1. JAR atbilstošas apliecības, ko dalībvalsts izdevusi vai atzinusi pirms ►M1 šīs regulas piemērošanas ◄ , uzskata par izdotām saskaņā ar šo regulu. Ne vēlāk kā līdz ►M1 2018. gada 8. aprīlim ◄ dalībvalstis šīs apliecības aizstāj ar apliecībām, kas atbilst ARA daļā noteiktajam paraugam.

2. JAR neatbilstošas apliecības, tostarp visas ar tām saistītas atzīmes, sertifikātus, atļaujas un/vai kvalifikācijas, ko dalībvalsts ir izdevusi vai atzinusi, pirms sākts piemērot šo regulu, šīs apliecības izdevēja dalībvalsts konvertē par FCL daļas apliecībām.

3. JAR neatbilstošas apliecības konvertē par FCL daļas apliecībām un ar tām saistītām atzīmēm vai sertifikātiem saskaņā ar:

a) II pielikuma noteikumiem vai

b) konvertācijas ziņojumā noteiktajiem elementiem.

4. Konvertācijas ziņojumu,

a) apspriežoties ar Eiropas Aviācijas drošības aģentūru (turpmāk – aģentūra), sagatavo dalībvalsts, kas izdevusi attiecīgo pilota apliecību;

b) ziņojumā norāda valsts prasības, uz kuru pamata pilota apliecības izsniegtas;

c) tajā apraksta pilotiem piešķirtās tiesības;

d) tajā norāda, par kurām I pielikuma prasībām to izpilde ir ieskaitīta;

e) norāda ierobežojumus, kas jāiekļauj FCL daļas apliecībās, un visas prasības, kas pilotam jāizpilda, lai šie ierobežojumi tiktu atcelti.

5. Konvertācijas ziņojumā iekļauj arī visu to dokumentu kopijas, kas nepieciešami, lai apliecinātu 4. punkta a) līdz e) apakšpunktos izklāstītos elementus, tostarp attiecīgo valsts prasību un procedūru kopijas. Izstrādājot konvertācijas ziņojumu, dalībvalstis dara visu iespējamo, lai piloti varētu saglabāt savu pašreizējo darbības jomu.

6. Neatkarīgi no 1. punkta un 3. punkta klases kvalifikācijas instruktora apliecības vai eksaminētāja apliecības turētājiem, kuru tiesības attiecas uz vienpilota augstas veiktspējas sarežģītajām lidmašīnām, viņu tiesības konvertē par tipa kvalifikācijas instruktora apliecību vai eksaminētāja apliecību vienpilota lidmašīnām.

7. Dalībvalsts var atļaut studentpilotam bez uzraudzības izmantot ierobežotas tiesības līdz laikam, kad viņš/viņa atbilst visām prasībām, kuru izpilde nepieciešama LAPL izdošanai saskaņā ar šādiem nosacījumiem:

a) šīs tiesības attiecas tikai uz attiecīgās valsts teritoriju vai tās daļu;

b) tiesības piešķir ierobežotā ģeogrāfiskajā apgabalā, attiecībā uz lidojumiem ar viena virzuļdzinēja lidmašīnām, kuru maksimālā pacelšanās masa nepārsniedz 2 000 kg, un izslēdzot iespēju pārvadāt pasažierus;

c) šīs atļaujas izdod, pamatojoties uz individuālu drošuma riska novērtējumu, ko veic instruktors pēc tam, kad dalībvalsts ir veikusi vispārēju drošības riska iepriekšēju novērtējumu;

d) dalībvalstis iesniedz regulārus ziņojumus Komisijai un aģentūrai ik pēc trīs gadiem.

▼M3

8. Līdz 2019. gada 8. aprīlim dalībvalsts var izdot pilotam atļauju izmantot konkrētas, ierobežotas tiesības veikt lidojumus ar lidmašīnām saskaņā ar instrumentālo lidojumu noteikumiem, pirms pilots ir panācis atbilstību visām prasībām, kas jāievēro, lai varētu izdot instrumentālo lidojumu kvalifikāciju saskaņā ar šo regulu, ja ir ievēroti turpmākie nosacījumi:

a) dalībvalsts šo atļauju izdod tikai tad, kad to pamato īpaša vietēja vajadzība, kuru nevar apmierināt ar šajā regulā noteiktajām kvalifikācijas atzīmēm;

b) ar atļauju piešķirto tiesību tvēruma pamatā ir īpašs riska novērtējums, kuru veikusi attiecīgā dalībvalsts, ņemot vērā apmācības apmēru, kas vajadzīgs, lai sasniegtu nepieciešamo pilota kompetences līmeni;

c) atļaujā paredzētās tiesības attiecas vienīgi uz attiecīgās dalībvalsts nacionālās teritorijas gaisa telpu vai tās daļām;

d) atļauju izdod pretendentiem, kas apguvuši attiecīgu mācību kursu kvalificētu instruktoru vadībā un dalībvalsts noteiktajā kārtībā kvalificētam eksaminētājam ir apliecinājuši nepieciešamās prasmes;

e) dalībvalstis informē Komisiju, EASA un pārējās dalībvalstis par šīs atļaujas specifiskajām iezīmēm, tostarp to pamatojumu un drošības riska novērtējumu;

f) dalībvalsts pārrauga ar šo atļauju saistītās darbības, lai nodrošinātu pieņemamu drošības līmeni un atbilstoši rīkotos gadījumā, ja tiktu konstatēts paaugstināts risks vai jebkāda veida ar drošību saistīta problēma;

g) dalībvalsts pārskatīs ar atļaujas īstenošanu saistītos drošības aspektus un ne vēlāk kā 2017. gada 8. aprīlī iesniegs ziņojumu Komisijai.

▼M6

9. Attiecībā uz apliecībām, kas izdotas pirms 2018. gada 19. augusta, dalībvalstis vēlākais līdz 2022. gada 31. decembrim nodrošina atbilstību prasībām, kas izklāstītas ARA.FCL.200, kas grozīts ar Komisijas Regulu (ES) 2018/1065 ( 1 ), a) apakšpunkta otrajā daļā.

▼M5

4.a pants

Veiktspējas navigācijas instrumentālo lidojumu kvalifikācijas tiesības

1. Piloti saskaņā ar veiktspējas navigācijas (PBN) procedūrām var lidot vienīgi pēc tam, kad viņiem ar apstiprinājumu instrumentālo lidojumu kvalifikācijā (IR) ir piešķirtas PBN tiesības.

2. Pilotam piešķir PBN tiesības, ja tas atbilst visām šīm prasībām:

a) pilots saskaņā ar I pielikuma (Part-FCL) FCL.615. punktu ir sekmīgi apguvis teorētisko zināšanu kursu, kurā ietverta PBN;

b) pilots saskaņā ar I pielikuma (Part-FCL) FCL.615. punktu ir sekmīgi veicis mācību lidojumus, kuros ietverta PBN;

c) pilots ir sekmīgi nokārtojis vai nu prasmju pārbaudi saskaņā ar I pielikuma (Part-FCL) 7. papildinājumu, vai arī prasmju pārbaudi vai kvalifikācijas pārbaudi saskaņā ar I pielikuma (Part-FCL) 9. papildinājumu.

3. Šā panta 2. punkta a) un b) apakšpunkta prasības uzskata par izpildītām, ja kompetentā iestāde uzskata, ka kompetence, kas iegūta vai nu mācībās, vai arī ar zināšanām par PBN operācijām, ir līdzvērtīga kompetencei, kas iegūta 2. punkta a) un b) apakšpunktā minētajos kursos, un ja pilots kvalifikācijas pārbaudē vai prasmju pārbaudē, kas minēta 2. punkta c) apakšpunktā, eksaminētājam pietiekamā mērā pierāda šādu kompetenci.

4. Pēc 2. punkta c) apakšpunktā minētās prasmju pārbaudes vai kvalifikācijas pārbaudes pabeigšanas pilota reģistrācijas žurnālā vai līdzvērtīgā dokumentā reģistrē sekmīgu PBN kompetences pierādīšanu, un to paraksta pārbaudi veikušais eksaminētājs.

5. Piloti, kuriem ir IR, bet nav PBN tiesību, līdz 2020. gada 25. augustam var lidot vienīgi tādos maršrutos un veikt vienīgi tādas nosēšanās, kurās nav nepieciešamas PBN tiesības, un to IR atjaunošanai nav nepieciešami PBN elementi; pēc minētā datuma visiem pilotiem ar IR kvalifikāciju ir nepieciešamas PBN tiesības.

▼B

5. pants

Jau izdotas nacionālās pilota veselības apliecības un aviācijas medicīnas eksperta apliecības

1. JAR atbilstošas pilota veselības apliecības un aviācijas medicīnas eksperta apliecības, ko dalībvalsts izdevusi vai atzinusi, pirms sākts piemēro šo regulu, uzskata par tādām apliecībām, kas izdotas saskaņā ar šo regulu.

2. Ne vēlāk kā līdz 2017. gada 8. aprīlim dalībvalstis šīs pilota veselības apliecības un aviācijas medicīnas eksperta apliecības aizstāj ar apliecībām, kas atbilst ARA daļā noteiktajam paraugam.

3. JAR neatbilstošas pilota veselības apliecības un aviācijas medicīnas eksperta apliecības, ko dalībvalsts izdevusi, pirms sākts piemērot šo regulu, saglabā savu derīgumu līdz to nākamās atkārtotās apstiprināšanas termiņam vai līdz 2017. gada 8. aprīlim, atkarībā no tā, kurš datums ir agrāk.

4. Šā panta 1. un 2. punktā minēto apliecību atkārtotajai apstiprināšanai jāatbilst IV pielikuma noteikumiem.

6. pants

Pārbaudes lidojumu kvalifikāciju konvertācija

1. Pilotiem, kas, pirms sākts piemērot šo regulu, veikuši 1. un 2. kategorijas pārbaudes lidojumus, kā noteikts Komisijas Regulas (EK) Nr. 1702/2003 ( 2 ) pielikumā, vai kas snieguši instruktāžu pārbaudes lidojumu pilotiem, dalībvalsts, kas viņiem izdevusi pārbaudes lidojumu kvalifikācijas, šīs pārbaudes lidojumu kvalifikācijas konvertē par pārbaudes lidojumu atzīmēm saskaņā ar šīs regulas I pielikumu un – attiecīgā gadījumā – par pārbaudes lidojumu instruktora apliecībām.

2. Šo konvertāciju veic saskaņā ar elementiem, kas iekļauti konvertācijas ziņojumā, kurš atbilst 4. panta 4) un 5) punktā izklāstītajām prasībām.

7. pants

Jau izdotas nacionālās lidotāja–inženiera apliecības

1. Lai lidotāja–inženiera apliecības, kas izdotas saskaņā ar Čikāgas konvencijas 1. pielikumu, konvertētu par FCL daļas apliecībām, to turētājiem jāiesniedz iesniegums šo apliecību izdevējai dalībvalstij.

2. Lidotāja–inženiera apliecības konvertē par FCL daļas apliecībām saskaņā ar konvertācijas ziņojumu, kas atbilst 4. panta 4) un 5) punktā izklāstītajām prasībām.

3. Ja pieteikums ir iesniegts aviokompāniju transporta pilota apliecības (ATPL) saņemšanai lidmašīnām, ir jānodrošina atbilstība I pielikuma FCL.510.A c) punkta 2) apakšpunkta noteikumiem par prasību izpildes ieskaitīšanu.

8. pants

Nosacījumi, ar kādiem tiek pieņemtas trešo valstu izdotas apliecības

▼M4

1. Neskarot Regulas (EK) Nr. 216/2008 12. pantu un gadījumā, ja Savienība un trešā valsts nav noslēgusi nolīgumu attiecībā uz pilotu apliecību izsniegšanu, dalībvalsts var pieņemt trešās valsts apliecības, atzīmes vai sertifikātus un saistītās veselības apliecības, ko izdevušas trešās valstis vai kas izdotas to vārdā, saskaņā ar šīs regulas III pielikuma noteikumiem.

▼B

2. FCL daļas apliecības pretendentiem, kuriem jau ir vismaz līdzvērtīga apliecība, kvalifikācijas atzīme vai sertifikāts, ko saskaņā ar Čikāgas konvencijas 1. pielikumu izsniegusi trešā valsts, ir jāizpilda visas šīs regulas I pielikuma prasības, lai gan var samazināt prasības attiecībā uz kursu ilgumu, lekciju un specifisko mācību stundu skaitu.

3. Pretendentam ieskaitāmās prasības, ņemot vērā apstiprinātās mācību organizācijas ieteikumu, nosaka tā dalībvalsts, kurai pilots iesniedzis pieteikumu.

4. Saskaņā ar Čikāgas konvencijas 1. pielikumu trešo valstu vai trešo valstu vārdā izsniegto ATPL turētājiem, kas izpildījuši pieredzes prasības ATPL saņemšanai attiecīgajā gaisa kuģu kategorijā, kā noteikts šīs regulas I pielikuma F apakšiedaļā, var pilnā apjomā ieskaitīt prasību izpildi attiecībā uz mācību kursa apguvi pirms teorētiskajiem eksāmeniem un prasmju pārbaudes, ja trešās valsts apliecībā ir derīga tipa kvalifikācijas atzīme tādam lidaparātam, ko paredzēts izmanto ATPL prasmju pārbaudē.

5. Lidmašīnas vai helikoptera tipa kvalifikācijas atzīmes var izsniegt FCL daļas apliecību turētājiem, kas atbilst trešo valstu noteiktajām prasībām attiecībā uz šo kvalifikācijas atzīmju izdošanu. Šādas atzīmes attiecas tikai uz šajā trešajā valstī reģistrētu gaisa kuģi. Šo ierobežojumu var atcelt tad, kad pilots izpilda III pielikuma C.1. punkta prasības.

9. pants

To mācību ieskaitīšana, kas sāktas, pirms sākts piemērot šo regulu

1. Saistībā ar FCL daļas apliecību izdošanu saskaņā ar I pielikumu pilnā mērā ieskaita mācības, kuras – saskaņā ar apvienoto aviācijas institūciju prasībām un procedūrām un kādas dalībvalsts regulatīvā kontrolē – sāktas, pirms sākts piemērot šo regulu, un kuras – saistībā ar attiecīgo JAR – ir ierosināts savstarpēji atzīt apvienoto aviācijas institūciju sistēmā, ar nosacījumu, ka šīs mācības un eksāmeni ir pabeigti vēlākais 2016. gada 8. aprīlī.

2. Mācības, kas saskaņā ar Čikāgas konvencijas 1. pielikumu sāktas, pirms sākts piemērot šo regulu, ieskaita FCL daļas licences izdošanas nolūkā, pamatojoties uz prasību izpildes ieskaitīšanas ziņojumu, kuru, apspriežoties ar aģentūru, sagatavojusi attiecīgā dalībvalsts.

3. Prasību izpildes ieskaitīšanas ziņojumā apraksta mācību jomu, norāda tās prasības FCL daļas apliecības saņemšanai, kas tiek ieskaitītas, un – attiecīgā gadījumā – norāda prasības, kas pieteikuma iesniedzējam jāizpilda, lai saņemtu FCL daļas apliecību. Ziņojumā iekļauj visu to dokumentu kopijas, kas nepieciešami, lai apliecinātu mācību jomu un valsts noteikumus un procedūras, ar kurām saskaņā šīs mācības sāktas.

▼M2

9.a pants

Tipa kvalifikācijas apmācība un dati par piemērotību ekspluatācijai

1. Ja šīs regulas pielikumos sniegta atsauce uz datiem par piemērotību ekspluatācijai, kas izveidoti saskaņā ar Regulu (ES) Nr. 748/2012, bet šādi dati par attiecīgo gaisa kuģa tipu nav pieejami, tipa kvalifikācijas apmācības kursa pieteikuma iesniedzējs izpilda tikai Regulas (ES) Nr. 1178/2011 pielikumos norādītos noteikumus.

2. Tipa kvalifikācijas apmācības kursos, kas apstiprināti, pirms tikusi apstiprināta minimālā mācību programma pilotu tipa kvalifikācijas apmācībai saistībā ar attiecīgā gaisa kuģa tipa datiem par piemērotību ekspluatācijai saskaņā ar Regulu (ES) Nr. 748/2012, līdz 2017. gada 18. decembrim vai divu gadu laikā pēc datu par piemērotību ekspluatācijai apstiprināšanas, no šiem datumiem izvēloties vēlāko, iekļauj obligātos mācību elementus.

▼B

10. pants

Militārā dienesta laikā iegūto pilota apliecību ieskaitīšana

1. Lai militārās aviācijas personāla apliecību turētāji varētu iegūt FCL daļas apliecības, tie iesniedz pieteikumu dalībvalstī, kur tie bijuši militārajā dienestā.

2. Militārajā dienestā gūtās zināšanas, pieredzi un iemaņas ieskaita attiecīgo, I pielikumā izklāstīto prasību izpildes nolūkā, atbilstoši prasību izpildes ieskaitīšanas ziņojuma elementiem, kuru, apspriežoties ar aģentūru, sagatavojusi dalībvalsts.

3. Prasību izpildes ieskaitīšanas ziņojumā:

a) apraksta valsts prasības, uz kuru pamata tika izsniegtas militārās apliecības, kvalifikācijas atzīmes, sertifikāti, atļaujas un/vai kvalifikācijas;

b) apraksta pilotiem piešķirtās tiesības;

c) norāda, par kurām I pielikuma prasībām to izpilde ir ieskaitīta;

d) norāda ierobežojumus, kas jāiekļauj FCL daļas apliecībās, un norāda visas prasības, kas pilotam jāizpilda, lai šie ierobežojumi tiktu atcelti;

e) iekļauj visu to dokumentu kopijas, kas nepieciešami, lai apliecinātu iepriekšējos punktos norādīto informāciju, tostarp attiecīgo valsts prasību un procedūru kopijas.

▼M1

10.a pants

Pilotu mācību organizācijas

1. Pilotu mācību organizācijām jāatbilst tehniskajām prasībām un administratīvajām procedūrām, kas noteiktas VI un VII pielikumā, un tās ir jāsertificē.

2. Ja pilotu mācību organizācijām ir JAR noteikumiem atbilstoši sertifikāti, kurus dalībvalsts izsniegusi vai atzinusi, pirms sākts piemērot šo regulu, tiek uzskatīts, ka šīm organizācijām ir sertifikāts, kas izdots saskaņā ar šīs regulas noteikumiem.

Tādā gadījumā šo organizāciju tiesības aprobežojas ar tām tiesībām, kas paredzētas dalībvalsts izdotajā apstiprinājumā.

Neskarot 2. pantu, ne vēlāk kā līdz 2014. gada 8. aprīlim pilotu mācību organizācijas pielāgo savu pārvaldības sistēmu, mācību programmas, procedūras un rokasgrāmatas tā, lai tās atbilstu VII pielikuma noteikumiem.

▼M4

3. JAR prasībām atbilstošas mācību organizācijas drīkst nodrošināt apmācību FCL daļas privātpilota apliecības (PPL) saņemšanai, attiecībā uz reģistrācijā iekļautajām saistītajām kvalifikācijas atzīmēm un vieglā gaisa kuģa pilota apliecības (LAPL) saņemšanai līdz 2018. gada 8. aprīlim, nenodrošinot atbilstību VI un VII pielikuma noteikumiem, ar nosacījumu, ka šīs mācību organizācijas reģistrētas pirms 2015. gada 8. aprīļa.

▼M1

4. Ne vēlāk kā 2017. gada 8. aprīlī sertifikāti, kas minēti 2. punktā pirmajā daļā, dalībvalstīm jāaizstāj ar sertifikātiem, kas atbilst VI pielikumā noteiktajam formātam.

▼M5

5. Pilotu mācību organizācijas nodrošina, ka ne vēlāk kā 2020. gada 25. augustāIR mācību kurss, ko tie piedāvā, ietver mācības par PBN tiesībām un ka attiecīgais mācību kurss atbilst I pielikuma (Part-FCL) prasībām.

▼M1

10.b pants

Lidojumu simulācijas trenažieru iekārtas

1. Lidojumu simulācijas trenažieru iekārtām (FSTD), ko izmanto pilotu mācībās, eksāmenos un pārbaudēs, izņemot attīstošās trenažieru iekārtas, ko izmanto izmēģinājumu lidojumu apmācībai, jāatbilst VI un VII pielikumā izklāstītajām tehniskajām prasībām un administratīvajām procedūrām, un tām jābūt sertificētām.

2. JAR prasībām atbilstīgi FSTD kvalifikācijas sertifikāti, kas izdoti vai atzīti pirms šīs regulas piemērošanas, jāuzskata par tādiem, kas izdoti saskaņā ar šīs regulas noteikumiem.

3. Ne vēlāk kā 2017. gada 8. aprīlī sertifikāti, kas minēti 2. punktā, dalībvalstīm jāaizstāj ar kvalifikācijas sertifikātiem, kas atbilst VI pielikumā noteiktajam formātam.

10.c pants

Aviācijas medicīnas centri

1. Aviācijas medicīnas centriem jāatbilst tehniskajām prasībām un administratīvajām procedūrām, kas noteiktas VI un VII pielikumā, un tie ir jāsertificē.

2. JAR prasībām atbilstošus aviācijas medicīnas centru apstiprinājumus, ko dalībvalsts izdevusi vai atzinusi, pirms sākts piemērot šo regulu, uzskata par tādiem, kas izdoti saskaņā ar šo regulu.

Ne vēlāk kā līdz 2014. gada 8. aprīlim aviācijas medicīnas centri pielāgo savu pārvaldības sistēmu, mācību programmas, procedūras un rokasgrāmatas tā, lai tās atbilstu VII pielikuma noteikumiem.

3. Ne vēlāk kā 2017. gada 8. aprīlī aviācijas medicīnas centru apstiprinājumi, kas minēti 2. punkta pirmajā daļā, dalībvalstīm jāaizstāj ar sertifikātiem, kas atbilst VI pielikumā noteiktajam formātam.

▼B

11. pants

Salona apkalpes veselības stāvoklis

1. Salona apkalpes locekļiem, kas iesaistīti Regulas (EK) Nr. 216/2008 4. panta 1. punkta b) un c) apakšpunktā minēto gaisa kuģu darbībā, ir jāievēro VI pielikumā noteiktās tehniskās prasības un administratīvās procedūras.

2. Salona apkalpes locekļu medicīnas pārbaudes vai novērtējumus, kas veikti saskaņā ar Padomes Regulu (EEK) Nr. 3922/91 ( 3 ) un kas šīs regulas piemērošanas dienā ir joprojām derīgi, uzskata par derīgiem saskaņā ar šo regulu līdz datumam, kurš ir agrāk:

a) līdz to derīguma beigām, ko nosaka kompetentā iestāde saskaņā ar Regulu (EEK) Nr. 3922/91, vai

b) līdz derīguma beigām, kas noteikts IV pielikuma MED.C.005. punktā.

Derīguma termiņu skaita no pēdējās veselības pārbaudes vai novērtējuma dienas.

Pēc derīguma termiņa beigām visas turpmākās aviācijas medicīnas atkārtotās pārbaudes veic saskaņā ar IV pielikumu.

▼M1

11.a pants

Salona apkalpes locekļu kvalifikācijas un ar to saistīti apliecinājumi

1. Salona apkalpes locekļiem, kas veic gaisa komercpārvadājumus ar Regulas (EK) Nr. 216/2008 4. panta 1. punkta b) un c) apakšpunktā minētajiem gaisa kuģiem, ir saskaņā ar V un VI pielikumā noteiktajām tehniskajām prasībām un administratīvajām procedūrām iegūta kvalifikācija, un viņi ir attiecīgu saistīto apliecību turētāji.

2. Salona apkalpes locekļi, kam pirms šīs regulas piemērošanas ir drošības apmācības apliecība, kura izdota saskaņā ar Padomes Regulas (EEK) Nr. 3922/91 prasībām (EU-OPS):

a) ir uzskatāmi par atbilstīgiem šīs regulas noteikumiem, ja viņi ievēro piemērojamās EU-OPS prasības par apmācību, pārbaudēm un nesen iegūto pieredzi; vai

b) ja salona apkalpes locekļi neatbilst piemērojamām EU-OPS prasībām par apmācību, pārbaudēm un nesen iegūto pieredzi, vispirms viņiem jāpabeidz visa vajadzīgā apmācība un pārbaudes un tikai tad viņus var uzskatīt par atbilstīgiem šīs regulas noteikumiem; vai

c) ja salona apkalpes locekļi ilgāk par 5 gadiem nav veikuši komerclidojumus ar lidmašīnām, viņiem jāpabeidz sākotnējās apmācības kurss un jānokārto attiecīgais eksāmens, kā paredzēts V pielikumā, pirms viņus var uzskatīt par atbilstīgiem šīs regulas noteikumiem.

3. Ne vēlāk kā līdz 2017. gada 8. aprīlim saskaņā ar EU-OPS izdotās drošības apmācības apliecības tiek aizstātas ar salona apkalpes locekļu apliecībām, kas atbilst VI pielikumā noteiktajam formātam.

4. Salona apkalpes locekļi, kas dienā, kad sāk piemērot šo regulu, piedalās komerclidojumos ar helikopteriem:

a) ir uzskatāmi par atbilstīgiem V pielikumā noteiktajām prasībām par sākotnējo apmācību, ja viņi ievēro JAR noteikumus par apmācību, pārbaudēm un nesen iegūto pieredzi attiecībā uz gaisa komercpārvadājumiem, ko veic ar helikopteriem; vai

b) ja salona apkalpes locekļi neatbilst piemērojamām JAR prasībām par apmācību, pārbaudēm un nesen iegūto pieredzi attiecībā uz gaisa komercpārvadājumiem, ko veic ar helikopteriem, vispirms viņiem jāpabeidz visa attiecīgā apmācība un pārbaudes, kas nepieciešamas helikopteru ekspluatācijai, izņemot sākotnējo apmācību, un tikai tad viņus var uzskatīt par atbilstīgiem šīs regulas noteikumiem; vai

c) ja salona apkalpes locekļi ilgāk par 5 gadiem nav veikuši komerclidojumus ar helikopteriem, viņiem jāpabeidz sākotnējās apmācības kurss un jānokārto attiecīgais eksāmens, kā paredzēts V pielikumā, pirms viņus var uzskatīt par atbilstīgiem šīs regulas noteikumiem.

5. Neskarot 2. pantu, ne vēlāk kā līdz 2013. gada 8. aprīlim salona apkalpes locekļu apliecības, kas atbilst VI pielikumā noteiktajam formātam, izdod visiem salona apkalpes locekļiem, kas piedalās komerclidojumos ar helikopteriem.

11.b pants

Uzraudzības spējas

1. Dalībvalsts vienu vai vairākas šīs dalībvalsts iestādes nosaka par tās kompetento(-ajām) iestādi(-ēm), kam ir nepieciešamās pilnvaras un kas atbild par personu un organizāciju sertificēšanu un uzraudzību saskaņā ar Regulu (EK) Nr. 216/2008 un tās īstenošanas noteikumiem.

2. Ja dalībvalsts par kompetento iestādi nosaka vairākas iestādes:

a) ir skaidri jānosaka katras kompetentās iestādes kompetences joma atbilstīgi tās pienākumiem un ģeogrāfiskajai atrašanās vietai;

b) jāiedibina koordinācija starp šīm iestādēm, lai tās savas kompetences ietvaros nodrošinātu efektīvu uzraudzību pār visām organizācijām un personām saskaņā ar Regulas (EK) Nr. 216/2008 un tās īstenošanas noteikumu prasībām.

3. Dalībvalstis nodrošina, ka kompetentā(-ās) iestāde(-es) spēj pienācīgi veikt visu tās(to) uzraudzības programmā ietilpstošo personu un organizāciju uzraudzību, tostarp, ka šai(šīm) iestādei(-ēm) ir pietiekami resursi šīs regulas prasību izpildei.

4. Dalībvalstis gādā, lai kompetentās iestādes darbinieki neveiktu uzraudzības pasākumus, ja ir pierādījumi par to, ka šādi pasākumi varētu tieši vai netieši izraisīt interešu konfliktu, jo īpaši saistībā ar ģimenes vai finanšu interesēm.

5. Darbiniekiem, kurus kompetentā iestāde pilnvarojusi veikt sertifikācijas un/vai uzraudzības uzdevumus, jābūt tiesīgiem veikt vismaz šādus uzdevumus:

a) pārbaudīt dokumentus, datus, procedūras un visus citus dokumentus, kas attiecas uz sertifikācijas un/vai uzraudzības uzdevumu izpildi;

b) kopēt vai veikt izrakstus no šādiem dokumentiem, datiem, procedūrām un visiem citiem dokumentiem;

c) uz vietas prasīt mutisku paskaidrojumu;

d) iekļūt attiecīgajās telpās, darba vietās vai transporta līdzekļos;

e) veikt revīziju, izmeklēšanu, novērtējumus un pārbaudes, tostarp gaisa kuģa perona pārbaudes un nepaziņotas pārbaudes, un

f) attiecīgā gadījumā veikt vai uzsākt izpildes nodrošināšanas pasākumus.

6. Uzdevumus, kas paredzēti 5. punktā, veic saskaņā ar attiecīgās dalībvalsts tiesību normām.

11.c pants

Pārejas pasākumi

Attiecībā uz organizācijām, kuru kompetentā iestāde ir Aģentūra, saskaņā ar Regulas (EK) Nr. 216/2008 21. panta 1. punkta b) apakšpunktu:

a) ne vēlāk kā 2013. gada 8. aprīlī dalībvalstis nosūta Aģentūrai visus dokumentus, kas attiecas uz šādu organizāciju uzraudzību;

b) sertifikācijas procesi, ko dalībvalsts sākusi pirms 2012. gada 8. aprīļa, šai dalībvalstij ir jāpabeidz, koordinējot ar Aģentūru. Pēc tam, kad šī dalībvalsts sertifikātu ir izdevusi, Aģentūra uzņemas pilnīgu atbildību par šo organizāciju kā kompetentā iestāde.

▼B

12. pants

Stāšanās spēkā un piemērošana

1. Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2012. gada 8. aprīļa.

▼M1

1.b Atkāpjoties no 1. punkta, dalībvalstis var pieņemt lēmumu I–IV pielikuma noteikumus nepiemērot līdz 2013. gada 8. aprīlim.

▼M4

2. Atkāpjoties no 1. punkta, dalībvalstis var pieņemt lēmumu turpmākos I pielikuma noteikumus nepiemērot līdz 2015. gada 8. aprīlim:

a) noteikumus saistībā ar vertikālās pacelšanās un nosēšanās gaisa kuģu un dirižabļu pilota apliecībām;

b) FCL.820. punkta noteikumus;

c) attiecībā uz helikopteriem – J apakšiedaļas 8. iedaļas noteikumus;

d) J apakšiedaļas 11. iedaļas noteikumus.

▼M4

2.a Atkāpjoties no 1. punkta, dalībvalstis var pieņemt lēmumu turpmākos I pielikuma noteikumus nepiemērot līdz 2018. gada 8. aprīlim:

a) noteikumus saistībā ar planieru un gaisa balonu pilota apliecībām;

b) B apakšiedaļas noteikumus;

c) FCL.800., FCL.805. un FCL.815. punkta noteikumus;

d) J apakšiedaļas 10. iedaļas noteikumus.

▼B

3. Atkāpjoties no 1. punkta, dalībvalstis var pieņemt lēmumu nekonvertēt JAR neatbilstošas lidmašīnu un helikopteru apliecības, ko tās izsniegušas līdz 2014. gada 8. aprīlim.

▼M5

4. Atkāpjoties no 1. punkta, dalībvalstis var pieņemt lēmumu līdz 2017. gada 8. aprīlim nepiemērot šīs regulas noteikumus pilotiem, kuriem ir kādas trešās valsts izdota apliecība un ar to saistīta veselības apliecība un kas iesaistīti Regulas (EK) Nr. 216/2008 4. panta 1. punkta b) vai c) apakšpunktā noteikto gaisa kuģu nekomerciālā ekspluatācijā. Dalībvalstis šos lēmumus dara publiski pieejamus.

▼B

5. Atkāpjoties no 1. punkta, dalībvalstis var pieņemt lēmumu IV pielikuma B apakšiedaļas 3. iedaļas noteikumus nepiemērot līdz 2015. gada 8. aprīlim.

6. Atkāpjoties no 1. punkta, dalībvalstis var pieņemt lēmumu IV pielikuma C apakšiedaļas noteikumus nepiemērot līdz 2014. gada 8. aprīlim.

7. Ja dalībvalsts izmanto ►M1 1.b līdz 6. punkta ◄ noteikumus, tā par to ziņo Komisijai un aģentūrai. Šajā paziņojumā tiek aprakstīti iemesli, kāpēc šāda atkāpe piemērota, kā arī programma paredzēto pasākumu izpildei un attiecīgais šo pasākumu izpildes grafiks.

Šī regula uzliek saistības kopumā un ir tieši piemērojama visās dalībvalstīs.









I PIELIKUMS

[PART-FCL]

A APAKŠIEDAĻA

VISPĀRĪGĀS PRASĪBAS

FCL.001 Kompetentā iestāde

Šajā daļā kompetentā iestāde ir dalībvalsts norīkota iestāde, kurai persona lūdz izsniegt pilota apliecības vai ar tām saistītās kvalifikācijas atzīmes vai sertifikātus.

FCL.005 Darbības joma

Šī daļa nosaka prasības pilotu apliecību un ar tām saistīto kvalifikācijas atzīmju vai sertifikātu izsniegšanai, kā arī to derīguma un izmantošanas nosacījumus.

FCL.010 Definīcijas

Šajā daļā izmantotas šādas definīcijas.

“Akrobātiskais lidojums” ir manevrēšana ar iepriekšēju nodomu, tostarp pēkšņa gaisa kuģa stāvokļa maiņa, neparastā stāvoklī gaisā vai ar neparastām ātruma izmaiņām, kas nav nepieciešams parastā lidojumā vai tādā apmācībā tādu apliecību vai kvalifikācijas atzīmju saņemšanai, kas nav akrobātisko lidojumu apliecība vai kvalifikācijas atzīme.

“Lidmašīna” ir par gaisu smagāks gaisa kuģis, kurš pārvietojas ar dzinēja palīdzību un kuru lidojumā notur aerodinamiskā reakcija uz tā spārniem, kuri ir nekustīgi.

“Lidmašīna, kas jāekspluatē, izmantojot otro pilotu” ir lidmašīnas tips, kuras pilotēšanai ir nepieciešams otrais pilots, kā norādīts lidojumu rokasgrāmatā vai ekspluatanta apliecībā.

“Gaisa kuģis” ir ikviens lidaparāts, ko atmosfērā notur mijiedarbība ar gaisu, ja tā nav no zemes virsmas reflektēta mijiedarbība ar gaisu.

“Lidotmāka” ir konsekventa labas spriestspējas un padziļinātu zināšanu, prasmju lietošana un attieksme, lai sasniegtu lidojuma mērķus.

“Dirižablis” ir par gaisu vieglāks gaisa kuģis, kurš pārvietojas ar dzinēja palīdzību, izņemot karstā gaisa dirižabļus, kas šajā daļā tiek iekļauti gaisa balona definīcijā.

▼M5

“Leņķiska operācija” ir instrumentālas nolaišanās operācija, kurā maksimāli pieļaujamo kļūdu/novirzi no plānotās trases līnijas izsaka, izmantojot adatu novirzi kursa novirzes indikatorā (CDI) vai līdzvērtīgā iekārtā pilotu kabīnē.

▼B

“Balons” ir par gaisu vieglāks gaisa kuģis, kam virzību nepiešķir dzinējs un kas veic lidojumu, izmantojot gāzi vai sildierīci. Šajā daļā arī karstā gaisa dirižabli ar dzinēju uzskata par balonu.

“Pamatinstrumentu trenažieru iekārta” (BITD) ir uz zemes izvietota trenažieru iekārta, kas ir attiecīgās lidmašīnu klases studentpilota postenis. Tajā var būt uz ekrāna attēloti instrumentu paneļi un ar atsperēm noslogotas lidojuma vadības ierīces, nodrošinot vismaz instrumentālo lidojumu procedūru apmācības iespējas.

“Gaisa kuģa kategorija” ir gaisa kuģu klasifikācija pēc galvenajiem raksturojumiem, piemēram, lidmašīna, vertikālas pacelšanās un nosēšanās gaisa kuģis, helikopters, dirižablis, planieris, brīvais gaisa balons.

“Lidmašīnas klase” ir vienpilota lidmašīnu klasifikācija, kam nav nepieciešama tipa kvalifikācijas atzīme.

“Gaisa balonu klase” ir gaisa balonu klasifikācija atbilstīgi līdzekļiem, kas izmantoti gaisa balona pacelšanai un lidojuma turpināšanai.

“Komerciāli gaisa pārvadājumi” ir pasažieru, kravas vai pasta pārvadājumi par samaksu vai saskaņā ar nomu.

“Kompetence” ir prasmju, zināšanu un attieksmes apvienojums, kas nepieciešams, lai izpildītu uzdevumu saskaņā ar noteikto standartu.

“Kompetences elements” ir darbība, ko veido uzdevums ar sākuma notikumu un beigu notikumu, skaidri nosakot uzdevuma robežas, kā arī redzams rezultāts.

“Kompetences vienība” ir atsevišķa funkcija, ko veido virkne kompetences elementu.

“Otrais pilots” ir pilots, kurš pilda jebkurus pilota pienākumus, izņemot gaisa kuģa komandiera pienākumus, gaisa kuģī, kura apkalpē nepieciešami vairāki piloti, izņemot pilotu, kas atrodas gaisa kuģī tikai mācību lidojuma nolūkā apliecības vai kvalifikācijas atzīmes saņemšanai.

“Maršruta lidojums” ir lidojums no izlidošanas vietas līdz ielidošanas vietai pa iepriekš izplānotu maršrutu, izmantojot standarta navigācijas procedūras.

“Maiņas otrais pilots kreisēšanas fāzē” ir pilots, kas lidojumos ar daudzpilotu apkalpi kreisēšanas fāzē augstāk nekā FL 200 nomaina otro pilotu, atbrīvojot to no tā pienākumiem pie vadības ierīcēm.

“Nolidojums ar instruktoru” ir lidojuma laiks vai zemes instrumentālā treniņa laiks, kurā personu māca lidot attiecīgi kvalificēts instruktors.

“Kļūda” ir lidojuma apkalpes darbība vai bezdarbība, kas izraisa novirzes organizatoriskajos vai lidojuma nolūkos vai gaidāmajos rezultātos.

“Kļūdu pārvaldība” ir process, kurā kļūdas tiek atklātas un uz to reaģē ar pretpasākumiem, kas samazina vai novērš kļūdu sekas un samazina turpmāku kļūdu vai nevēlamu gaisa kuģa stāvokļa iespēju.

“Pilnīgs lidojumu trenažieris” (FFS) ir noteikta gaisa kuģu tipa, modeļa vai sērijas pilota kabīnes pilnīga kopija, tostarp viss aprīkojums un datorprogrammas gaisa kuģa kustības pa zemi un lidojuma pilnīgai imitēšanai, vizuālā sistēma, kas nodrošina skata no kabīnes imitāciju kustības pa zemi un lidojuma laikā, un slodžu un gaisa stāvokļa imitācijas sistēma.

“Lidojuma laiks”: lidmašīnām, ceļojuma planieriem ar dzinēju un vertikālās pacelšanās un nosēšanās gaisa kuģiem – kopējais laiks no gaisa kuģa kustības sākuma brīža, lai paceltos, līdz tā apstāšanās brīdim pēc lidojuma; helikopteriem – kopējais laiks no brīža, kad helikoptera rotori sāk griezties, līdz helikoptera apstāšanās brīdim pēc lidojuma beigām un rotoru apstāšanās; dirižabļiem – kopējais laiks no brīža, kad dirižablis tiek atbrīvots no masta, lai paceltos, līdz brīdim, kad dirižablis pēc lidojuma beigām apstājas un tiek nostiprināts pie masta; planieriem – kopējais laiks no brīža, kad planieris sāk kustību uz zemes, lai paceltos, līdz brīdim, kad planieris pēc lidojuma beigām apstājas; gaisa baloniem – kopējais laiks no brīža, kad grozs atraujas no zemes, lai paceltos, līdz brīdim, kad tas pēc lidojuma beigām apstājas.

“Lidojuma laiks saskaņā ar instrumentālā lidojuma noteikumiem” (IFR) ir kopējais lidojuma laiks, kad gaisa kuģis tiek ekspluatēts saskaņā ar instrumentālā lidojuma noteikumiem.

“Lidojumu trenažieris” (FTD) ir noteikta gaisa kuģa tipa instrumentu, aprīkojuma, paneļu un vadības ierīču kopija atklātā pilotu kabīnes zonā vai slēgtā gaisa kuģa pilotu kabīnē, tostarp viss aprīkojums un datorprogrammas, kas nepieciešamas gaisa kuģa tehniskajam raksturojumam ekspluatācijā uz zemes un lidojumu ekspluatācijā tādā mērā, kas atbilst ierīkotajām sistēmām. Nav nepieciešama kustības imitācijas vai vizuālā sistēma, izņemot helikoptera 2. un 3. līmeņa FTD, kam ir nepieciešamas vizuālās sistēmas.

“Lidojuma un navigācijas procedūru trenažieris” (FNPT) ir trenažieru iekārta ar pilotu kabīni, tostarp visu aprīkojumu un datorprogrammām, kas nepieciešamas gaisa kuģa tipa vai klases tehniskajam raksturojumam atbilstīgiem lidojumiem tādā mērā, lai sistēmas funkcionētu kā gaisa kuģī.

“Gaisa balonu grupa” ir gaisa balonu klasifikācija, ņemot vērā to izmēru vai apvalka ietilpību.

“Helikopters” ir par gaisu smagāks gaisa kuģis, kas noturas gaisā lidojuma laikā galvenokārt viena vai vairāku nesošo propelleru un gaisa mijiedarbības rezultātā, un šos propellerus griež dzinējs ap vertikālei tuvām rotācijas asīm.

“Instrumentālā lidojuma laiks” ir laiks, kad pilots vada gaisa kuģi, izmantojot tikai instrumentus.

“Zemes instrumentālā treniņa laiks” ir laiks, kurā pilots tiek apmācīts simulētā instrumentālā lidojumā, izmantojot lidojumu simulācijas trenažieru iekārtas (FSTD).

“Instrumentālais laiks” ir instrumentālā lidojuma vai zemes instrumentālā treniņa laiks.

▼M5

“Lineāra operācija” ir instrumentālas nolaišanās operācija, kurā maksimāli pieļaujamo kļūdu/novirzi no plānotās trases līnijas izsaka garuma vienībās, piemēram, attiecībā uz sānu novirzi no trases līnijas – jūras jūdzēs.

“LNAV” ir laterālā navigācija.

“LPV” ir lokalizētāja veiktspēja, izmantojot vertikālos norādījumus.

▼B

“Daudzpilotu lidojums”: lidmašīnām – ir lidojums ar vismaz diviem pilotiem, izmantojot apkalpes sadarbību viena vai daudzpilotu lidmašīnās; helikopteriem – lidojums ar vismaz diviem pilotiem, izmantojot apkalpes sadarbību daudzpilotu helikopteros.

“Daudzpilotu apkalpes sadarbība” (MCC) ir lidojuma apkalpes darbība saliedētā komandā, ko vada gaisa kuģa kapteinis.

“Daudzpilotu apkalpes gaisa kuģis”: lidmašīnām – lidmašīnas, kas sertificētas lidojumiem ar vismaz divu pilotu apkalpi; helikopteriem, dirižabļiem un vertikālās pacelšanās un nosēšanās gaisa kuģiem – gaisa kuģa tips, kura ekspluatācijā ir nepieciešams otrais pilots, kā norādīts lidojumu rokasgrāmatā, gaisa kuģa ekspluatanta apliecībā vai līdzvērtīgā dokumentā.

“Nakts” ir laika periods no civilās vakara krēslas beigām līdz civilās rītausmas sākumam vai cits tāds laika periods starp saulrietu un saullēktu, kuru var noteikt attiecīgā pilnvarotā iestāde.

“Citas trenažieru iekārtas” (OTD) ir mācību palīgierīces, kas nav lidojumu simulatori, lidojumu trenažieru iekārtas vai lidojuma un navigācijas procedūru trenažieri, un kas sniedz apmācības iespējas, ja pilotu kabīnes apstākļus nav nepieciešams nodrošināt pilnā apjomā.

▼M5

“Veiktspējas navigācija (PBN)” ir zonālā navigācija, kas balstās uz veiktspējas prasībām gaisa kuģiem, kuri veic lidojumus ATS maršrutā, veic instrumentālas nolaišanās procedūru vai lido norādītā gaisa telpā.

▼B

“Izpildījuma kritēriji” ir vienkārši, vērtējoši apgalvojumi attiecībā uz vajadzīgo kompetences elementa izpildes rezultātu un kritērija apraksts, ko izmanto, lai noteiktu, vai sasniegts vajadzīgais izpildījuma līmenis.

“Gaisa kuģa kapteinis” (PIC) ir pilots, kas norīkots pildīt kapteiņa pienākumus un atbild par drošu lidojuma norisi.

“Uzraudzīts gaisa kuģa kapteinis” (PICUS) ir otrais pilots, kas kuģa kapteiņa uzraudzībā veic gaisa kuģa kapteiņa pienākumus un uzdevumus.

“Vertikālās pacelšanās un nosēšanās gaisa kuģis” ir gaisa kuģis, kas attīsta vertikālās pacelšanās un lidojuma dzinējspēku, izmantojot mainīgas ģeometrijas rotorus, dzinējus vai vilces iekārtas lidaparāta fizelāžā vai spārnos.

“Planieris ar dzinēju” ir gaisa kuģis ar vienu vai diviem dzinējiem; laikā, kad dzinēji nedarbojas, tam ir planiera īpašības.

“Privātais pilots” ir pilots, kura apliecība nedod tiesības pilotēt gaisa kuģi lidojumos, par kuriem tiek maksāts atalgojums, izņemot šajā daļā noteiktās mācības vai eksāmenus.

“Kvalifikācijas pārbaude” ir prasmju apliecināšana, lai atjaunotu kvalifikācijas atzīmes vai pagarinātu to derīguma termiņu, tostarp mutisks eksāmens, ja tāds ir nepieciešams.

“Atjaunošana” (piemēram, kvalifikācijas atzīmes vai sertifikāta atjaunošana) ir administratīva darbība pēc kvalifikācijas atzīmes vai sertifikāta derīguma termiņa beigām, lai noteiktu prasību izpildes gadījumā uz konkrētu laikposmu atjaunotu ar kvalifikācijas atzīmi vai sertifikātu saistītās tiesības.

“Derīguma termiņa pagarināšana” (piemēram, kvalifikācijas atzīmes vai sertifikāta derīguma termiņa pagarināšana) ir administratīva darbība kvalifikācijas vai sertifikāta derīguma termiņa laikā, kas noteiktu prasību izpildes gadījumā turētājam dod iespēju konkrētā laikposmā izmantot ar kvalifikācijas atzīmi vai sertifikātu saistītās tiesības.

▼M5

“RNP APCH” ir PBN specifikācija, ko izmanto instrumentālas nolaišanās operācijā.

“RNP APCH operācija līdz LNAV minimumiem” ir 2D instrumentālas nolaišanās operācija, kurā laterālie norādījumi balstās uz GNSS pozicionēšanu.

“RNP APCH operācija līdz LNAV/VNAV minimumiem” ir 3D instrumentālas nolaišanās operācija, kurā laterālie norādījumi balstās uz GNSS pozicionēšanu un vertikālos norādījumus nodrošina vai nu Baro VNAV funkcija, vai arī GNSS pozicionēšana, tostarp SBAS.

“RNP APCH operācija līdz LPV minimumiem” ir 3D instrumentālas nolaišanās operācija, kurā gan laterālie, gan vertikālie norādījumi balstās uz GNSS pozicionēšanu, tostarp SBAS.

“RNP AR APCH” ir navigācijas specifikācija, kuru izmanto instrumentālas nolaišanās operācijās, kurām nepieciešams īpašs apstiprinājums.

▼B

“Maršruta sektors” ir lidojums ar pacelšanos, izlidošanu, vismaz 15 minūšu ilgu kreisēšanu, ielidošanu, nolaišanās un nosēšanās fāzi.

“Planieris” ir par gaisu smagāks gaisa kuģis, kuru lidojumā notur gaisa aerodinamiskā reakcija uz tā nekustīgajām nesošajām virsmām un kura brīvais lidojums nav atkarīgs no dzinēja.

“Vienpilota gaisa kuģis” ir gaisa kuģis, kas sertificēts lidojumiem ar vienu pilotu.

“Prasmju pārbaude” ir prasmju apliecināšana, kas nepieciešama apliecības vai kvalifikācijas atzīmes izsniegšanai, tostarp mutisks eksāmens, ja tāds ir nepieciešams.

“Patstāvīgais nolidojums” ir lidojuma laiks, kurā studentpilots ir vienīgā persona gaisa kuģī.

“Gaisa kuģa kapteinis apmācību procesā” (SPIC) ir studentpilots, kas darbojas kuģa kapteiņa statusā, lidojumā piedaloties instruktoram, kurš tika novēro studentpilotu apmācību procesā un neiejaucas vai nevada gaisa kuģa lidojumu.

“Apdraudējums” ir lidojuma sarežģītību palielinoši gaisa kuģa apkalpes neizraisīti notikumi vai kļūdas, kas jānovērš, lai saglabātu pietiekamu lidojuma drošību.

“Apdraudējumu pārvaldība” ir process, kurā apdraudējumi tiek atklāti un uz to reaģē ar pretpasākumiem, kas samazina vai novērš apdraudējumu sekas un samazina turpmāku kļūdu vai nevēlamu gaisa kuģa stāvokļu iespēju.

▼M5

“Trīsdimensiju (3D) instrumentālas nolaišanās operācija” ir instrumentālas nolaišanās operācija, kurā izmanto gan laterālos, gan vertikālos navigācijas norādījumus.

▼B

“Ceļojuma planieris ar dzinēju” (TMG) ir atsevišķas klases planieris ar dzinēju, kam integrēts neievelkams dzinējs un neievelkams propellers. Tas spēj ar savu jaudu pacelties un uzņemt augstumu saskaņā ar lidojumu rokasgrāmatu.

▼M5

“Divdimensionāla (2D) instrumentālas nolaišanās operācija” ir instrumentālas nolaišanās operācija, kurā izmanto tikai laterālos navigācijas norādījumus.

▼B

“Gaisa kuģa tips” ir gaisa kuģu klasifikācija, kam nepieciešama tipa kvalifikācijas atzīme atbilstīgi 21. daļā noteiktajiem datiem par piemērotību ekspluatācijai un kur ietilpst visi vienas un tās pašas principiālās konstrukcijas visu modifikāciju gaisa kuģi, izņemot tādas gaisa kuģa modifikācijas, kam izmainās pilotēšanas vai lidojumu raksturojumi.

▼M5

“VNAV” ir vertikālā navigācija.

▼M3

FCL.015 Apliecību, kvalifikāciju un sertifikātu pieteikumi un to izsniegšana, derīguma termiņa pagarināšana un atjaunošana

▼B

a) Pieteikumu pilota apliecību un ar tām saistīto kvalifikāciju un sertifikātu izsniegšanai, derīguma termiņa pagarināšanai vai atjaunošanai iesniedz kompetentajai iestādei šīs iestādes noteiktajā formā un veidā. Pieteikumam pievieno apliecinājumus, ka pretendents atbilst apliecības vai sertifikāta, kā arī saistīto kvalifikāciju vai apstiprinājumu izsniegšanas, derīguma termiņa pagarināšanas vai atjaunošanas prasībām, kas noteiktas šajā daļā un medicīnisko noteikumu daļā.

b) Ar apliecību, kvalifikāciju vai sertifikātu piešķirto tiesību ierobežojumu vai paplašinājumu apliecībā vai sertifikātā apstiprina kompetentā iestāde.

c) Personai vienlaikus ir tikai viena apliecība attiecīgās kategorijas gaisa kuģiem, kas izsniegta saskaņā ar šo daļu.

d) Pieteikumu citas kategorijas lidaparāta kvalifikācijas apliecības izsniegšanai vai papildu kvalifikāciju vai sertifikātu izsniegšanai, kā arī pieteikumu šo apliecību kvalifikāciju vai sertifikātu grozīšanai, derīguma termiņa pagarināšanai vai atjaunošanai iesniedz kompetentajai iestādei, kas sākotnēji izsniedza pilota apliecību, izņemot gadījumu, ja pilots pieprasījis kompetentās iestādes maiņu un pilota licencēšanas un medicīniskās informācijas nodošanu citai iestādei.

▼M3

FCL.020 Studentpilots

a) Patstāvīgus lidojumus studentpilots veic tikai tad, ja ir attiecīgs pilnvarojums un ja lidojumu uzrauga instruktors.

b) Pirms pirmā patstāvīgā lidojuma veikšanas studentpilots:

1) lidmašīnām, helikopteriem un dirižabļiem – ir vismaz 16 gadu vecs;

2) planieriem un gaisa baloniem – ir vismaz 14 gadu vecs.

FCL.025 Teorētiskie eksāmeni apliecību un kvalifikāciju izsniegšanai

▼B

a) Pretendenta pienākumi

▼M3

1) Pretendents nokārto visus attiecīgās apliecības vai kvalifikācijas saņemšanai nepieciešamos teorētiskos eksāmenus, par ko atbild viena dalībvalsts.

2) Pretendents teorētiskos eksāmenus kārto tikai pēc tās apstiprinātās mācību organizācijas (ATO) ieteikuma, kas atbild par mācību norisi, kad apmierinošā līmenī ir apgūti teorētiskā mācību kursa attiecīgie elementi.

▼B

3) ATO ieteikums ir derīgs 12 mēnešus. Ja šajā termiņā pretendents nav mēģinājis nokārtot vismaz vienu teorētiskā eksāmena biļeti, ATO lemj par papildu mācību nepieciešamību, ņemot vērā pretendenta vajadzības.

b) Prasības eksāmenu sekmīgai nokārtošanai

▼M3

1) Pretendents ir sekmīgi nokārtojis teorētiskos eksāmenus, ja saņemti vismaz 75 % no attiecīgajam eksāmenam noteiktā vērtējuma. Netiek izmantota vērtējuma samazināšana par nepareizām atbildēm.

▼B

2) Ja šajā daļā nav noteikts citādi, pretendents ir sekmīgi nokārtojis attiecīgajai pilota apliecībai vai kvalifikācijai nepieciešamos teorētiskos eksāmenus, ja visas eksāmena biļetes ir nokārtotas 18 mēnešu laikā kopš tā kalendārā mēneša beigām, kad pretendents pirmo reizi mēģināja nokārtot kādu no eksāmena biļetēm.

▼M3

3) Ja pretendents kādu no teorētisko eksāmenu biļetēm nespēj sekmīgi nokārtot arī 4. mēģinājumā vai ja pretendents visas eksāmenu biļetes nespēj sekmīgi nokārtot vai nu 6 reizēs, vai 2) punktā norādītajā laikā, viņš vēlreiz kārto visas eksāmenu biļetes.

Pirms atkārtotas teorētisko eksāmenu kārtošanas pretendents turpina mācības ATO. Nepieciešamo mācību apjomu un jomu nosaka ATO, ņemot vērā pretendenta vajadzības.

▼B

c) Derīguma termiņš

1) Sekmīgi nokārtotiem teorētiskajiem eksāmeniem ir noteikti šādi derīguma termiņi:

i) vieglā gaisa kuģa pilota, privātpilota, planiera pilota vai gaisa balona pilota apliecības izsniegšanai – 24 mēneši;

▼M3

ii) komercpilota apliecības, instrumentālo lidojumu kvalifikācijas (IR) vai maršruta instrumentālo lidojumu kvalifikācijas (EIR) izsniegšanai – 36 mēneši;

▼B

iii) gan i), gan ii) apakšpunktā norādīto termiņu skaita no dienas, kad pilots sekmīgi nokārto teorētiskos eksāmenus saskaņā ar b) apakšpunkta 2) punktu.

2) Sekmīgi nokārtoti aviokompāniju transporta pilota apliecības (ATPL) izsniegšanai nepieciešamie teorētiskie eksāmeni ir derīgi ATPL izsniegšanai vismaz 7 gadus pēc pēdējās derīguma dienas, kas noteikta:

i) apliecībā norādītajām IR; vai

ii) helikopteriem – apliecībā norādītajām helikoptera tipa kvalifikācijām.

FCL.030 Praktisko prasmju pārbaude

a) Pirms apliecības, kvalifikācijas vai sertifikāta saņemšanai nepieciešamās praktisko prasmju pārbaudes pretendents sekmīgi nokārto nepieciešamos teorētiskos eksāmenus, izņemot gadījumu, ja pretendents apgūst integrētās lidojumu mācības. Teorētisko zināšanu apguvi vienmēr pabeidz pirms prasmju pārbaudēm.

b) Izņemot aviokompāniju transporta pilota apliecības izsniegšanu, pēc mācību apguves pretendentu prasmju pārbaudei iesaka par mācībām atbildīgā organizācija vai persona. Mācību apguves dati tiek iesniegti eksaminētājam.

FCL.035 Lidojumu laika un teorētisko zināšanu prasību izpildes ieskaitīšana

a) Lidojumu laika ieskaitīšana

▼M3

1) Ja šajā daļā nav noteikts citādi, apliecībai, kvalifikācijai vai sertifikātam noteiktajā lidojumu laikā ieskaita lidojumus ar tādas pašas kategorijas gaisa kuģi, kura pilota apliecībai, kvalifikācijai vai sertifikātam pretendents ir pieteicies.

2) PIC vai PIC mācību procesā.

i) Pretendentam, kurš piesakās uz apliecību, kvalifikāciju vai sertifikātu, visus patstāvīgos nolidojumus, nolidojumus ar instruktoru vai PIC statusā veiktos lidojumus pilnā apjomā ieskaita kopējā lidojumu laikā, kas nepieciešams apliecības, kvalifikācijas vai sertifikāta saņemšanai.

ii) ATP integrētā mācību kursa beidzējam ieskaita līdz 50 stundām gaisa kuģa kapteiņa apmācību procesā instrumentālo laiku PIC laikā, kas nepieciešams aviokompāniju transporta pilota apliecībai, komercpilota apliecībai un daudzdzinēju tipa vai klases kvalifikācijām.

iii) CPL/IR integrētā mācību kursa beidzējam ieskaita līdz 50 stundām gaisa kuģa kapteiņa apmācību procesā instrumentālo laiku PIC laikā, kas nepieciešams komercpilota apliecībai un daudzdzinēju tipa vai klases kvalifikācijām.

▼M3

3) Lidojumu laiks otrā pilota vai PICUS statusā. Ja šajā daļā nav noteikts citādi, pilota apliecības turētājam, kas darbojas otrā pilota vai PICUS statusā, visu otrā pilota lidojumu laiku ieskaita kopējā lidojumu laikā, kas nepieciešams augstākas pakāpes pilota apliecības saņemšanai.

▼B

b) Teorētisko zināšanu prasību izpildes ieskaitīšana

▼M3

1) Pretendentam, kas ir nokārtojis aviokompāniju transporta pilota apliecības saņemšanai nepieciešamos teorētiskos eksāmenus, ieskaita teorētisko zināšanu prasību izpildi vieglā gaisa kuģa pilota apliecībai, privātpilota apliecībai, komercpilota apliecībai un, izņemot helikopterus, IR un EIR tajā pašā gaisa kuģu kategorijā.

▼B

2) Pretendentam, kas ir nokārtojis komercpilota apliecības saņemšanai nepieciešamos teorētiskos eksāmenus, ieskaita teorētisko zināšanu prasību izpildi vieglā gaisa kuģa pilota apliecībai vai privātpilota apliecībai tajā pašā gaisa kuģu kategorijā.

3) IR turētājam vai pretendentam, kas ir nokārtojis noteiktas gaisa kuģu kategorijas instrumentu teorētiskos eksāmenus, pilnā apjomā ieskaita prasību izpildi attiecībā uz teorētisko zināšanu apguvi un eksāmeniem IR iegūšanai citā gaisa kuģu kategorijā.

4) Pilota apliecības turētājam ieskaita attiecīgo prasību izpildi attiecībā uz teorētisko zināšanu apguvi un eksāmeniem citas gaisa kuģu kategorijas apliecības saņemšanai saskaņā ar šīs daļas 1. pielikumu.

▼M3

5) Neskarot b) apakšpunkta 3) punktu, IR(A) turētājam, kas pabeidzis uz kompetencēm balstītu moduļu IR(A) kursu, vai EIR turētājam prasību izpildi attiecībā uz teorētiskā mācību kursa apguvi un eksāmeniem IR iegūšanai citā gaisa kuģu kategorijā pilnā apjomā ieskaita tikai tad, ja turētājs ir arī apguvis teorētisko mācību kursu un nokārtojis eksāmenus attiecībā uz kursa IFR daļu saskaņā ar FCL.720.A. punkta b) apakšpunkta 2) punkta i) apakšpunktu.

▼B

Prasību izpildes ieskaitīšana attiecas arī uz pilota apliecības pretendentiem, kas jau ir sekmīgi nokārtojuši teorētiskos eksāmenus šādas apliecības saņemšanai citā gaisa kuģu kategorijā, ja ir ievērots FCL.025. punkta c) apakšpunktā noteiktais derīguma termiņš.

FCL.040 Apliecību tiesību izmantošana

Apliecības tiesību izmantošana ir atkarīga no tajā iekļautajām kvalifikācijām, ja tādas ir, un no medicīniskās izziņas.

FCL.045 Pienākums nēsāt līdzi un uzrādīt dokumentus

a) Izmantojot apliecības tiesības, pilotam vienmēr jābūt līdzi derīgai apliecībai un derīgai veselības apliecībai.

b) Pilotam jābūt līdzi arī personu apliecinošam dokumentam ar viņa fotogrāfiju.

c) Pilots vai studentpilots bez nepamatotas kavēšanās uzrāda lidojumu laika vēsturi pārbaudei, ja to pieprasa kompetentas iestādes pilnvarots pārstāvis.

d) Studentpilotam ir līdzi visi apliecinājumi, kas apstiprina patstāvīgu maršruta lidojumu pilnvarojumu, ko nosaka FCL.020. punkta a) apakšpunkts.

▼M6

e) Pilotam, kas plāno lidot ārpus Savienības teritorijas ar gaisa kuģi, kas reģistrēts citā dalībvalstī, nevis tajā, kas izdevusi lidojuma apkalpes locekļa apliecību, jābūt līdzi jaunākajam ICAO pielikuma drukātam vai elektroniskam izdevumam, kurā ietverta atsauce uz nolīguma, ar kuru atzīst apliecību automātisku apstiprināšanu, ICAO reģistrācijas numuru, kā arī saraksts ar valstīm, kuras ir šā nolīguma līgumslēdzējas puses.

▼B

FCL.050 Lidojumu laika reģistrēšana

Pilots uztur ticamu informācijas reģistru par visiem lidojumiem atbilstīgi kompetentās iestādes noteiktajai formai un veidam.

FCL.055 Valodu zināšanas

a) Vispārīgās prasības. Lidmašīnu, helikopteru, vertikālās pacelšanās un nosēšanās gaisa kuģu un dirižabļu pilotiem, kam ir jālieto radio tālrunis, nav atļauts izmantot savu apliecību un kvalifikāciju tiesības, ja uz apliecības nav apstiprinājuma, ka pilots pārvalda angļu valodu vai valodu, kas lidojumu laikā tiek izmantota radio saziņā. Apstiprinājumā norāda valodu, zināšanu līmeni un derīguma termiņu.

b) Valodas zināšanu apstiprinājuma pretendents saskaņā ar šīs daļas 2. pielikumu apliecina valodas zināšanas vismaz operatīvajā līmenī gan frazeoloģismu, gan sarunvalodas jomā. Šajā nolūkā pretendents apliecina spēju: 1) raiti sazināties, gan neredzot sarunbiedru, gan arī tiešā saziņā; 2) precīzi un skaidri sazināties par vispārīgiem un ar darbu saistītiem tematiem; 3) izmantot piemērotas saziņas stratēģijas, apmainoties ar ziņām, konstatējot un risinot pārpratumus vispārējās un ar darbu saistītās situācijās; 4) veiksmīgi tikt galā ar valodas problēmām, ko izraisa sarežģījumi vai negaidīti notikumu pavērsieni, kas rodas parastās darba situācijās vai saistībā ar saziņas uzdevumu, kas valodas lietotājam citādā ziņā ir pazīstams; un 5) lietot dialektu vai akcentu, ko saprot aeronavigācijas vidē.

c) Izņemot pilotus, kas saskaņā ar šīs daļas 2. pielikumu ir apliecinājuši valodas zināšanas eksperta līmenī, valodas zināšanu apstiprinājums tiek atkārtoti novērtēts ik pēc: 1) 4 gadiem, ja pilots apliecina operatīvā līmeņa zināšanas; vai 2) 6 gadiem, ja pilots apliecina paaugstināta līmeņa zināšanas.

▼M3

d) Īpašas prasības instrumentālo lidojumu kvalifikācijas (IR) vai maršruta instrumentālo lidojumu kvalifikācijas (EIR) turētājiem. Neskarot iepriekšējos punktus, IR vai EIR turētāji apliecina spēju lietot angļu valodu tādā līmenī, kas ļauj: ▼B 1) saprast visu būtisko informāciju visos lidojuma posmos, tostarp lidojuma sagatavošanā; 2) izmantot radiotelefonu visos lidojuma posmos, tostarp ārkārtas situācijās; 3) sazināties ar citiem apkalpes locekļiem visos lidojuma posmos, tostarp lidojuma sagatavošanā.

▼M3

e) IR vai EIR turētāji apliecina valodas zināšanas un spēju lietot angļu valodu saskaņā ar kompetentās iestādes noteiktu novērtēšanas metodi.

▼B

FCL.060 Nesenā pieredze

a) Gaisa baloni. Komerciālus gaisa pārvadājumus vai pasažieru pārvadājumus ar gaisa balonu pilots drīkst veikt tikai tad, ja iepriekšējās 180 dienās ir veicis: 1) vismaz 3 lidojumus gaisa balona pilota statusā, no kuriem vismaz viens lidojums veikts ar attiecīgās klases un grupas gaisa balonu; vai 2) 1 lidojumu ar attiecīgās klases un grupas gaisa balonu tāda instruktora uzraudzībā, kura kvalifikācija atbilst J apakšiedaļai.

b) Lidmašīnas, helikopteri, vertikālās pacelšanās un nosēšanās gaisa kuģi, dirižabļi un planieri. Komerciālu gaisa pārvadājumu vai pasažieru pārvadājumu lidojumus ar gaisa kuģi pilots drīkst veikt: 1) PIC vai otrā pilota statusā, ja viņš iepriekšējās 90 dienās ir veicis vismaz 3 pacelšanās, nolaišanās un nosēšanās ar tāda paša tipa vai klases gaisa kuģi vai ar tāda paša tipa vai klases FFS. Visas 3 pacelšanās un nosēšanās pilots veic daudzpilotu vai vienpilota lidojumos atbilstīgi pilotam piešķirtajām tiesībām; un 2) PIC statusā naktī, ja viņš: i) iepriekšējās 90 dienās ir veicis vismaz 1 pacelšanos, nolaišanos un nosēšanos naktī ar tāda paša tipa vai klases gaisa kuģi vai ar tāda paša tipa vai klases FFS; vai ii) ir IR turētājs; ▼M3 3) kā aizvietojošais otrais pilots kreisēšanas lidojumā, ja viņš: i) ir izpildījis b) apakšpunkta 1) punkta prasības; vai ii) iepriekšējās 90 dienās ir veicis vismaz 3 sektorus kreisēšanas lidojumā aizvietojošā otrā pilota statusā ar tāda paša tipa vai klases gaisa kuģi; vai iii) ir piedalījies FFS pieredzes un lidojumu prasmes atsvaidzināšanas mācībās ar intervālu, kas nepārsniedz 90 dienas. Šīs atsvaidzināšanas mācības var apvienot ar ekspluatanta prasmju atsvaidzināšanas mācībām, kas noteiktas Part-ORO attiecīgajās prasībās. ▼B 4) Ja pilotam ir piešķirtas tiesības veikt lidojumus ar vairāku tipu lidmašīnām ar līdzīgām vadības un lidojuma spējām, 3 pacelšanās, nolaišanās un nosēšanās, kas noteiktas 1) punktā, var veikt tā, kā definēts atbilstīgi 21. daļai noteiktajos datos par piemērotību ekspluatācijai. 5) Ja pilotam ir piešķirtas tiesības veikt lidojumus ar vairāku tipu nesarežģītiem helikopteriem ar līdzīgām vadības un lidojuma spējām, kā definēts atbilstīgi 21. daļai noteiktajos datos par piemērotību ekspluatācijai, 3 pacelšanās, nolaišanās un nosēšanās, kas noteiktas 1) punktā, var veikt ar vienu no attiecīgo tipu helikopteriem, ja pilots iepriekšējos 6 mēnešos ir veicis vismaz 2 lidojuma stundas ar katru no attiecīgo tipu helikopteriem.

c) Īpašas prasības komerciāliem gaisa pārvadājumiem 1) Attiecībā uz komerciālajiem gaisa pārvadājumiem 90 dienu periodu, kas noteikts b) apakšpunkta 1) un 2) punktā, var pagarināt līdz ne vairāk kā 120 dienām, ja pilots veic uzraudzītu lidojumu reisa apstākļos kopā ar tipa kvalifikācijas instruktoru vai eksaminētāju. 2) Ja pilots neizpilda 1) punkta prasības, pirms pilota tiesību izmantošanas viņš veic mācību lidojumu ar izmantojamā tipa gaisa kuģi vai tā FFS, ievērojot vismaz tās prasības, kas noteiktas b) apakšpunkta 1) un 2) punktā.

▼M4

FCL.065. Tiesību ierobežojums komerciālo gaisa pārvadājumu pilota apliecību turētājiem, kas vecāki par 60 gadiem

a) 60–64 gadu vecums. Lidmašīnas un helikopteri. Pilota apliecības turētājs, kas sasniedzis 60 gadu vecumu, neveic lidojumus komerciālo gaisa pārvadājumu gaisa kuģa pilota statusā, izņemot – kā vairāku pilotu lidojuma apkalpes loceklis.

b) 65 gadu vecums. Izņemot balona vai planiera pilota apliecības turētājus, pilota apliecības turētājs, kas sasniedzis 65 gadu vecumu, neveic lidojumus komerciālo gaisa pārvadājumu gaisa kuģa pilota statusā.

c) 70 gadu vecums. Balona vai planiera pilota apliecības turētājs, kas sasniedzis 70 gadu vecumu, neveic lidojumus komerciālo gaisa pārvadājumu balona vai planiera pilota statusā.

▼B

FCL.070 Apliecību, kvalifikāciju un sertifikātu atsaukšana, apturēšana un ierobežošana

a) Kompetentā iestāde ir tiesīga ierobežot, apturēt vai atsaukt apliecības, kvalifikācijas un sertifikātus, kas izsniegti saskaņā ar šo daļu, ja pilots neizpilda šīs daļas, medicīnisko noteikumu daļas vai ekspluatācijas prasības saskaņā ar ARA daļā noteiktajiem nosacījumiem un procedūrām.

b) Ja pilota apliecība tiek apturēta vai atsaukta, pilots nekavējoties atdod apliecību vai sertifikātu attiecīgajai kompetentajai iestādei.

B APAKŠIEDAĻA

VIEGLĀ GAISA KUĢA PILOTA APLIECĪBA – LAPL

1. IEDAĻA

Kopīgās prasības

FCL.100 LAPL – minimālais vecums

LAPL pretendenti ir:

a) lidmašīnām un helikopteriem – vismaz 17 gadu veci;

b) planieriem un gaisa baloniem – vismaz 16 gadu veci.

FCL.105 LAPL – tiesības un nosacījumi

a) Vispārīgās prasības. LAPL apliecības turētājs ir tiesīgs bez atalgojuma veikt nekomerciālus lidojumus PIC statusā ar attiecīgās kategorijas gaisa kuģi.

b) Nosacījumi. LAPL pretendenti izpilda prasības, kas noteiktas attiecīgajai gaisa kuģu kategorijai un (attiecīgos gadījumos) prasmju pārbaudē izmantotās klases vai tipa gaisa kuģim.

FCL.110 LAPL – prasību izpildes ieskaitīšana tādai pašai gaisa kuģu kategorijai

a) LAPL pretendentiem, kas ir bijuši citas apliecības turētāji tādā pašā gaisa kuģu kategorijā, pilnā apjomā ieskaita attiecīgo prasību izpildi šīs gaisa kuģu kategorijas LAPL saņemšanai.

b) Neskarot iepriekšējo punktu, ja apliecības derīguma termiņš ir beidzies, pretendents nokārto prasmju pārbaudi saskaņā ar FCL.125 LAPL izsniegšanai attiecīgajā gaisa kuģu kategorijā.

FCL.115 LAPL – mācību kurss

LAPL pretendenti mācību kursu apgūst ATO. Kursā ir teorētisko zināšanu apguve un mācību lidojumi atbilstīgi tiesībām, ko piešķir LAPL.

FCL.120 LAPL – teorētiskie eksāmeni

LAPL pretendenti apliecina LAPL piešķirtajām tiesībām atbilstīgu teorētisko zināšanu līmeni, nokārtojot šādus eksāmenus:

a) vispārīgi priekšmeti:

— aviāciju regulējošie normatīvie akti,

— cilvēka veiktspēja,

— meteoroloģija un

— sakari;

b) specifiski priekšmeti, kas saistīti ar atšķirīgām gaisa kuģu kategorijām:

— lidojuma principi,

— ekspluatācijas procedūras,

— lidojuma tehniskais raksturojums un plānošana,

— vispārīgas zināšanas par gaisa kuģiem un

— navigācija.

FCL.125 LAPL – prasmju pārbaude

a) LAPL pretendenti prasmju pārbaudē apliecina spēju attiecīgās kategorijas gaisa kuģa PIC statusā veikt nepieciešamās procedūras un manevrus tādā kompetences līmenī, kas atbilst apliecības piešķirtajām tiesībām.

b) Pirms prasmju pārbaudes pretendenti veic mācību lidojumus ar tādas pašas klases vai tipa gaisa kuģi, kādu izmanto prasmju pārbaudē. Piešķirtās tiesības attiecina tikai uz to klasi vai tipu, ko izmanto prasmju pārbaudē, kamēr apliecībā nav apstiprinātas paplašinātas tiesības saskaņā ar B apakšiedaļu.

c) Sekmīgs novērtējums 1) Prasmju pārbaudi sadala vairākās daļās, aptverot visus lidojuma posmus ar attiecīgās kategorijas gaisa kuģi. 2) Ja pretendents nenokārto kādu no iedaļas punktiem, visu iedaļu uzskata par nenokārtotu. Ja pretendents nenokārto tikai vienu iedaļu, viņš vēlreiz kārto tikai šo iedaļu. Ja pretendents nenokārto vairāk nekā vienu iedaļu, visa pārbaude tiek uzskatīta par nenokārtotu. 3) Ja saskaņā ar 2) punktu prasmju pārbaude ir jākārto vēlreiz, jebkuras iedaļas (tostarp iepriekšējā reizē nokārtoto iedaļu) nenokārtošana nozīmē, ka nav nokārtota visa pārbaude. 4) Ja visas iedaļas netiek nokārtotas divos mēģinājumos, ir nepieciešamas papildu praktiskās mācības.

2. IEDAĻA

Īpašas prasības LAPL saņemšanai lidmašīnām – LAPL(A)

FCL.105.A LAPL(A) – Tiesības un nosacījumi

a) LAPL, kas attiecas uz lidmašīnām, tās turētājam piešķir tiesības PIC statusā veikt lidojumus ar viena virzuļdzinēja lidmašīnām (zeme) vai ar TMG, kuru maksimālā pieļaujamā sertificētā pacelšanās masa nepārsniedz 2 000 kg, ar ne vairāk kā 3 pasažieriem, lai gaisa kuģī nekad nebūtu vairāk par 4 personām.

▼M3

b) LAPL(A) turētāji pārvadā pasažierus tikai tad, kad pēc apliecības saņemšanas ir veiktas 10 lidojuma stundas PIC statusā ar lidmašīnām vai TMG.

▼B

FCL.110.A LAPL(A) – pieredzes prasības un prasību izpildes ieskaitīšana

a) LAPL(A) pretendenti ir veikuši vismaz 30 mācību lidojuma stundas ar lidmašīnu vai TMG, tostarp vismaz: 1) 15 nolidojumu stundas ar instruktoru ar tās klases lidaparātu, ar kuru kārto prasmju pārbaudi; 2) 6 uzraudzīta patstāvīga nolidojuma stundas, tostarp vismaz 3 patstāvīgo maršruta lidojuma stundas; no tiem vismaz viens maršruta lidojums ir vismaz 150 km (80 NM) attālumā, veicot 1 nosēšanos ar pilnīgu apstāšanos lidlaukā, kas nav izlidošanas lidlauks.

b) Īpašas prasības pretendentiem ar LAPL(S), kuru attiecina arī uz TMG. LAPL(A) pretendenti, kuriem jau ir pamata LAPL(S), kuru attiecina arī uz TMG, ir veikuši vismaz 21 stundas lidojumus ar TMG, kad ir saņemts apstiprinājums par tiesību attiecināšanu uz TMG, un izpilda FCL.135.A prasības attiecībā uz lidmašīnām.

c) Prasību izpildes ieskaitīšana. Pretendentiem ar pieredzi PIC statusā var ieskaitīt a) apakšpunkta prasību izpildi. Ieskaitāmo prasību apjomu nosaka ATO, kur pilots apgūst mācību kursu, ņemot vērā pirmsiestāšanās pārbaudes lidojumu, taču šis apjoms: 1) nepārsniedz kopējo PIC lidojumu laiku; 2) nepārsniedz 50 % no a) apakšpunktā noteiktā stundu skaita; 3) neiekļauj prasības, ko nosaka a) apakšpunkta 2) punkts.

FCL.135.A LAPL(A) – tiesību attiecināšana uz citu lidmašīnas klasi vai variantu

a) LAPL(A) tiesības attiecas tikai uz tās klases un varianta lidmašīnu vai TMG, ar kuru kārto prasmju pārbaudi. Šo ierobežojumu var atcelt, ja pilots ar citas klases lidmašīnu ir izpildījis turpmākās prasības: 1) 3 mācību lidojuma stundas, tostarp: i) 10 mācību pacelšanās un nosēšanās ar instruktoru un ii) 10 uzraudzītas patstāvīgas pacelšanās un nosēšanās; 2) prasmju pārbaudi, lai apliecinātu adekvātu prasmju līmeni lidojumos ar jaunās klases lidmašīnu. Prasmju pārbaudē pretendents eksaminētājam apliecina arī adekvātas teorētiskās zināšanas par jauno lidmašīnu klasi šādos priekšmetos: i) ekspluatācijas procedūras; ii) lidojuma tehniskais raksturojums un plānošana; iii) vispārīgas zināšanas par gaisa kuģiem.

b) Pirms LAPL turētājs var izmantot apliecības tiesības cita varianta lidmašīnā, kas netika izmantota prasmju pārbaudē, pilots piedalās atšķirību vai iepazīšanās mācībās. Atšķirību mācību apguvi reģistrē pilota reģistrācijas žurnālā vai līdzvērtīgā dokumentā, ko paraksta instruktors.

FCL.140.A LAPL(A) – prasmju uzturēšanas prasības

a) LAPL(A) turētājs izmanto apliecības tiesības tikai tad, ja iepriekšējos 24 mēnešos viņš lidmašīnas vai TMG pilota statusā: 1) ir veicis vismaz 12 lidojuma stundas PIC statusā, tostarp 12 pacelšanās un nosēšanās; un 2) ir piedalījies lidojumu prasmju atsvaidzināšanas mācībās vismaz 1 stundu no kopējā lidojumu laika ar instruktoru.

b) LAPL(A) turētāji, kas neatbilst a) apakšpunkta prasībām: 1) nokārto kvalifikācijas pārbaudi eksaminētāja klātbūtnē pirms apliecības tiesību izmantošanas atsākšanas; vai 2) vai nu ar instruktoru, vai arī pastāvīgos nolidojumos, iegūst papildu lidojuma laiku vai veic pacelšanās un nosēšanās, lai izpildītu a) apakšpunkta prasības.

3. IEDAĻA

Īpašas prasības LAPL saņemšanai helikopteriem – LAPL(H)

FCL.105.H LAPL(H) – tiesības

LAPL, kas attiecas uz helikopteriem, tās turētājam piešķir tiesības PIC statusā veikt lidojumus ar viendzinēja helikopteriem, kuru maksimālā pieļaujamā sertificētā pacelšanās masa nepārsniedz 2 000 kg, ar ne vairāk kā 3 pasažieriem, lai lidaparātā nekad nebūtu vairāk par 4 personām.

FCL.110.H LAPL(H) – pieredzes prasības un prasību izpildes ieskaitīšana

a) LAPL(H) pretendenti ir veikuši vismaz 40 mācību lidojuma stundas ar helikopteru. No tām vismaz 35 stundas pretendents lido ar tā tipa helikopteru, ar kuru kārto prasmju pārbaudi. Mācību lidojumi ietver vismaz: 1) 20 mācību lidojumu stundas ar instruktoru; un 2) 10 uzraudzītus patstāvīgos lidojumus ar vismaz 5 patstāvīga maršruta lidojuma stundām; no tiem vismaz viens maršruta lidojums ir vismaz 150 km (80 NM) attālumā, veicot 1 nosēšanos ar pilnīgu apstāšanos lidlaukā, kas nav izlidošanas lidlauks.

b) Prasību izpildes ieskaitīšana. Pretendentiem ar pieredzi PIC statusā var ieskaitīt a) apakšpunkta prasību izpildi. Ieskaitāmo prasību apjomu nosaka ATO, kur pilots apgūst mācību kursu, ņemot vērā pirmsiestāšanās pārbaudes lidojumu, taču šis apjoms: 1) nepārsniedz kopējo PIC lidojumu laiku; 2) nepārsniedz 50 % no a) apakšpunktā noteiktā stundu skaita; 3) neiekļauj prasības, ko nosaka a) apakšpunkta 2) punkts.

FCL.135.H LAPL(H) – tiesību attiecināšana uz citu helikoptera klasi vai variantu

a) LAPL(H) tiesības attiecas tikai uz tā tipa vai varianta helikopteru, ar kuru kārto prasmju pārbaudi. Šo ierobežojumu var atcelt, ja pilots ir veicis: 1) 5 mācību lidojuma stundas, tostarp: i) 15 mācību pacelšanās ar instruktoru, nolaišanās un nosēšanās; ii) 15 uzraudzītas patstāvīgas pacelšanās, nolaišanās un nosēšanās; 2) prasmju pārbaudi, lai apliecinātu adekvātu prasmju līmeni lidojumos ar jaunā tipa helikopteru. Prasmju pārbaudē pretendents eksaminētājam apliecina arī adekvātas teorētiskās zināšanas par jaunā tipa helikopteru šādos priekšmetos: — ekspluatācijas procedūras, — lidojuma tehniskais raksturojums un plānošana, — vispārīgas zināšanas par gaisa kuģiem.

b) Pirms LAPL(H) turētājs izmanto apliecības tiesības cita varianta helikopterā, kas netika izmantots prasmju pārbaudē, pilots piedalās atšķirību vai iepazīšanās mācībās atbilstīgi 21. daļā noteiktajiem datiem par piemērotību ekspluatācijai. Atšķirību mācību apguvi reģistrē pilota reģistrācijas žurnālā vai līdzvērtīgā dokumentā, ko paraksta instruktors.

FCL.140.H LAPL(H) – prasmju uzturēšanas prasības

a) LAPL(H) turētājs izmanto attiecīgā helikoptera tipa apliecības tiesības tikai tad, ja iepriekšējos 12 mēnešos viņš ar šā tipa helikopteru: 1) ir veicis vismaz 6 lidojuma stundas PIC statusā, tostarp 6 pacelšanās, nolaišanās un nosēšanās; un 2) ir piedalījies lidojumu prasmju atsvaidzināšanas mācībās vismaz 1 stundu no kopējā lidojumu laika ar instruktoru.

b) LAPL(H) turētāji, kas neatbilst a) apakšpunkta prasībām: 1) ar attiecīgā tipa helikopteru nokārto kvalifikācijas pārbaudi eksaminētāja klātbūtnē pirms apliecības tiesību izmantošanas atsākšanas; vai 2) veic papildu apmācības nolidojumus ar instruktoru vai patstāvīgos lidojumus vai pacelšanās un nosēšanās instruktora uzraudzībā, lai izpildītu a) apakšpunkta prasības.

4. IEDAĻA

Īpašas prasības LAPL saņemšanai planieriem – LAPL(S)

FCL.105.S LAPL(S) – tiesības un nosacījumi

a) LAPL, kas attiecas uz planieriem, tās turētājam piešķir tiesības PIC statusā veikt lidojumus ar planieriem un planieriem ar dzinēju. Lai izmantotu apliecības tiesības ar TMG, apliecības turētājs izpilda FCL.135.S prasības.

▼M3

b) LAPL(S) turētāji pārvadā pasažierus tikai tad, kad pēc apliecības saņemšanas ir veiktas 10 lidojumu stundas vai 30 planiera palaišanas PIC statusā ar planieriem vai planieriem ar dzinēju.

▼B

FCL.110.S LAPL(S) – pieredzes prasības un prasību izpildes ieskaitīšana

a) LAPL(S) pretendenti ir veikuši vismaz 15 mācību lidojumu stundas ar planieriem vai planieriem ar dzinēju, tostarp vismaz: 1) 10 mācību lidojumu stundas ar instruktoru; 2) 2 uzraudzītu patstāvīgo lidojumu stundas; 3) 45 palaišanas un nosēšanās; 4) 1 patstāvīgu maršruta lidojumu vismaz 50 km (27 NM) attālumā vai 1 apmācības maršruta nolidojumu ar instruktoru vismaz 100 km (55 NM) attālumā.

b) No 15 stundām, ko nosaka a) apakšpunkts, ar TMG atļauts lidot ne vairāk kā 7 stundas.

c) Prasību izpildes ieskaitīšana. Pretendentiem ar pieredzi PIC statusā var ieskaitīt a) apakšpunkta prasību izpildi. Ieskaitāmo prasību apjomu nosaka ATO, kur pilots apgūst mācību kursu, ņemot vērā pirmsiestāšanās pārbaudes lidojumu, taču šis apjoms: 1) nepārsniedz kopējo lidojumu laiku PIC statusā; 2) nepārsniedz 50 % no a) apakšpunktā noteiktā stundu skaita; 3) neiekļauj prasības, ko nosaka a) apakšpunkta 2) līdz 4) punkts.

FCL.130.S LAPL(S) – palaišanas metodes

a) LAPL(S) tiesības attiecas tikai uz to palaišanas metodi, kas tika iekļauta prasmju pārbaudē. Šo ierobežojumu var atcelt, ja pilots ir veicis: 1) attiecībā uz palaišanu ar vinčas palīdzību un ievelkot ar automobili – vismaz 10 pacelšanās mācību lidojumos ar instruktoru un 5 patstāvīgas pacelšanās instruktora uzraudzībā; 2) attiecībā uz palaišanu, izmantojot ievilcēju lidmašīnu, vai planieriem ar patstāvīgu palaišanu – vismaz 5 pacelšanās mācību lidojumos ar instruktoru un 5 patstāvīgas pacelšanās instruktora uzraudzībā. Attiecībā uz planieriem ar patstāvīgu palaišanu mācību nolidojumus ar instruktoru var veikt ar TMG; 3) attiecībā uz palaišanu, izmantojot gumijas trosi (amortizatoru) – vismaz 3 pacelšanās apmācības nolidojumu laikā ar instruktoru vai uzraudzītas patstāvīgas pacelšanās.

b) Papildu mācību palaišanas reģistrē pilota reģistrācijas žurnālā, ko paraksta instruktors.

c) Lai saglabātu katras palaišanas metodes tiesības, piloti iepriekšējos 24 mēnešos ir veikuši vismaz 5 pacelšanās, izņemot pacelšanos, izmantojot gumijas trosi (amortizatoru), ar šo metodi veicot 2 pacelšanās.

d) Ja pilots neizpilda c) apakšpunkta prasības, tad, lai atjaunotu apliecības tiesības, viņš attiecīgajā daudzumā veic papildu palaišanas apmācības lidojumos ar instruktoru vai instruktora uzraudzītos patstāvīgos lidojumos.

FCL.135.S LAPL(S) – tiesību attiecināšana uz TMG

LAPL(S) tiesības attiecina uz TMG, ja pilots ATO ir veicis vismaz:

a) 6 mācību lidojumu stundas ar TMG, tostarp:

1) 4 apmācības nolidojumu stundas ar instruktoru;

2) 1 patstāvīgu maršruta lidojumu vismaz 150 km (80 NM) attālumā, veicot 1 nosēšanos ar pilnīgu apstāšanos lidlaukā, kas nav izlidošanas lidlauks;

b) prasmju pārbaudi, lai apliecinātu adekvātu prasmju līmeni lidojumos ar TMG. Prasmju pārbaudē pretendents eksaminētājam apliecina arī adekvātas teorētiskās zināšanas par TMG šādos priekšmetos:

— lidojuma principi,

— ekspluatācijas procedūras,

— lidojuma tehniskais raksturojums un plānošana,

— vispārīgas zināšanas par gaisa kuģiem,

— navigācija.

FCL.140.S LAPL(S) – prasmju uzturēšanas prasības

a) Planieri un planieri ar dzinēju. LAPL(S) turētājs izmanto planiera vai planiera ar dzinēju apliecības tiesības tikai tad, ja iepriekšējos 24 mēnešos viņš ar planieriem vai planieriem ar dzinēju, izņemot TMG, ir veicis: 1) 5 lidojumu stundas PIC statusā, tostarp 15 palaišanas; 2) 2 mācību lidojumus kopā ar instruktoru.

b) TMG. LAPL(S) turētājs izmanto apliecības tiesības ar lidojumiem ar TMG tikai tad, ja: 1) iepriekšējos 24 mēnešos ar TMG: i) ir veicis vismaz 12 lidojumu stundas PIC statusā, tostarp 12 pacelšanās un nosēšanās; un ii) ir piedalījies lidojumu prasmju atsvaidzināšanas mācībās vismaz 1 stundu no kopējā lidojumu laika ar instruktoru. 2) Ja LAPL(S) turētājs ir tiesīgs veikt lidojumus arī ar lidmašīnām, 1) punkta prasības var izpildīt arī ar lidmašīnām.

c) LAPL(S) turētāji, kas neatbilst a) un b) apakšpunkta prasībām, pirms apliecības tiesību izmantošanas atsākšanas: 1) attiecīgi ar planieri vai TMG nokārto kvalifikācijas pārbaudi eksaminētāja klātbūtnē; vai 2) veic papildu apmācības nolidojumus ar instruktoru vai patstāvīgos lidojumus vai pacelšanās un nosēšanās instruktora uzraudzībā, lai izpildītu a) un b) apakšpunkta prasības.

5. IEDAĻA

Īpašas prasības LAPL saņemšanai gaisa baloniem – LAPL(B)

▼M4

FCL.105.B LAPL(B) – tiesības

LAPL, kas attiecas uz gaisa baloniem, tās turētājam piešķir tiesības PIC statusā veikt lidojumus ar karstā gaisa baloniem vai karstā gaisa dirižabļiem, kuru balona apvalka tilpums nepārsniedz 3 400 m3, vai ar gāzes gaisa baloniem, kuru balona apvalka tilpums nepārsniedz 1 260 m3, pārvadājot ne vairāk kā trīs pasažierus, lai balonā nekad nebūtu vairāk par četrām personām.

▼M3

FCL.110.B LAPL(B) – pieredzes prasības un prasību izpildes ieskaitīšana

▼B

a) LAPL(B) pretendenti ar tās pašas klases gaisa baloniem ir veikuši vismaz 16 mācību lidojumu stundas, tostarp vismaz: 1) 12 apmācības nolidojumu stundas ar instruktoru; 2) 10 piepūšanas un 20 pacelšanās un nosēšanās; un 3) 1 uzraudzītu patstāvīgu lidojumu ar minimālo lidojuma laiku vismaz 30 minūtes.

b) Prasību izpildes ieskaitīšana. Pretendentiem ar gaisa balonu lidojumu pieredzi PIC statusā var ieskaitīt a) apakšpunkta prasību izpildi. Ieskaitāmo prasību apjomu nosaka ATO, kur pilots apgūst mācību kursu, ņemot vērā pirmsiestāšanās pārbaudes lidojumu, taču šis apjoms: 1) nepārsniedz kopējo gaisa balonu lidojumu laiku PIC statusā; 2) nepārsniedz 50 % no a) apakšpunktā noteiktā stundu skaita; 3) neiekļauj prasības, ko nosaka a) apakšpunkta 2) un 3) punkts.

FCL.130.B LAPL(B) – tiesību attiecināšana uz sasaites lidojumiem

a) LAPL(B) tiesības attiecas tikai uz lidojumiem bez sasaites. Šo ierobežojumu var atcelt, ja pilots ir veicis vismaz 3 sasaites mācību lidojumus.

b) Papildu mācību apguvi reģistrē pilota reģistrācijas žurnālā, ko paraksta instruktors.

c) Lai saglabātu šīs tiesības, piloti iepriekšējos 24 mēnešos veic vismaz 2 sasaites lidojumus.

d) Ja pilots neizpilda c) apakšpunkta prasības, tad, lai atjaunotu apliecības tiesības, viņš attiecīgajā daudzumā veic papildu apmācības sasaites nolidojumus ar instruktoru vai instruktora uzraudzītus patstāvīgos sasaites lidojumus.

FCL.135.B LAPL(B) – tiesību attiecināšana uz citu gaisa balona klasi

LAPL(B) tiesības attiecas tikai uz tās klases gaisa balonu, ar kuru kārto prasmju pārbaudi. Šo ierobežojumu var atcelt, ja pilots ATO ar citas klases gaisa balonu ir veicis vismaz:

a) 5 mācību lidojumus ar instruktoru; vai

b) ja pilots vēlas karstā gaisa balonu LAPL(B) tiesības attiecināt uz karstā gaisa dirižabļiem – 5 apmācības nolidojumu stundas ar instruktoru; un

c) prasmju pārbaudi, kurā pretendents eksaminētājam apliecina adekvātas teorētiskās zināšanas par attiecīgo citu gaisa balonu klasi šādos priekšmetos:

— lidojuma principi,

— ekspluatācijas procedūras,

— lidojuma tehniskais raksturojums un plānošana,

— vispārīgas zināšanas par gaisa kuģiem.

FCL.140.B LAPL(B) – prasmju uzturēšanas prasības

a) LAPL(B) turētājs izmanto apliecības tiesības tikai tad, ja iepriekšējos 24 mēnešos viņš ar vienu gaisa balona klasi ir veicis vismaz: 1) 6 lidojumu stundas PIC statusā, tostarp 10 pacelšanās un nosēšanās; un 2) 1 mācību lidojumu kopā ar instruktoru; 3) turklāt, ja pilots ir kvalificēts lidojumiem ar vairāku klašu gaisa baloniem, tad, lai izmantotu apliecības tiesības ar citas klases gaisa balonu, viņš iepriekšējos 24 mēnešos ir veicis vismaz 3 lidojumu stundas ar šīs klases gaisa baloniem, tostarp 3 pacelšanās un nosēšanās.

b) LAPL(B) turētāji, kas neatbilst a) apakšpunkta prasībām, pirms apliecības tiesību izmantošanas atsākšanas: 1) nokārto attiecīgās klases kvalifikācijas pārbaudi eksaminētāja klātbūtnē; vai 2) veic papildu apmācības nolidojumus ar instruktoru vai patstāvīgos lidojumus vai pacelšanās un nosēšanās instruktora uzraudzībā, lai izpildītu a) apakšpunkta prasības.

C APAKŠIEDAĻA

PRIVĀTPILOTA APLIECĪBA (PPL), PLANIERA PILOTA APLIECĪBA (SPL) UN GAISA BALONA PILOTA APLIECĪBA (BPL)

1. IEDAĻA

Kopīgās prasības

FCL.200 Minimālais vecums

a) PPL pretendenti ir vismaz 17 gadu veci;

b) BPL vai SPL pretendenti ir vismaz 16 gadu veci.

FCL.205 Nosacījumi

PPL pretendenti izpilda tās klases vai tipa kvalifikācijas prasības, kas saskaņā ar H apakšiedaļu noteiktas prasmju pārbaudē izmantotajam gaisa kuģim.

FCL.210 Mācību kurss

BPL, SPL vai PPL pretendenti apgūst mācību kursu, ko nodrošina ATO. Kursā ir teorētisko zināšanu apguve un mācību lidojumi atbilstīgi tiesībām, ko piešķir LAPL.

FCL.215 Teorētisko zināšanu eksāmens

BPL, SPL vai PPL pretendenti apliecina piešķirtajām tiesībām atbilstīgu teorētisko zināšanu līmeni, nokārtojot šādus eksāmenus:

a) vispārīgi priekšmeti:

— aviāciju regulējošie normatīvie akti,

— cilvēka veiktspēja,

— meteoroloģija un

— sakari;

b) specifiski priekšmeti, kas saistīti ar atšķirīgām gaisa kuģu kategorijām:

— lidojuma principi,

— ekspluatācijas procedūras,

— lidojuma tehniskais raksturojums un plānošana,

— vispārīgas zināšanas par gaisa kuģiem un

— navigācija.

FCL.235 Prasmju pārbaude

a) BPL, SPL vai PPL pretendenti prasmju pārbaudē apliecina spēju attiecīgās kategorijas gaisa kuģa PIC statusā veikt nepieciešamās procedūras un manevrus tādā kompetences līmenī, kas atbilst apliecības piešķirtajām tiesībām.

b) Prasmju pārbaudes pretendenti ir veikuši mācību lidojumus ar tādas pašas klases vai tipa gaisa kuģi vai ar tās grupas gaisa balonu, kādu izmanto prasmju pārbaudē.

c) Sekmīgs novērtējums 1) Prasmju pārbaudi sadala vairākās daļās, aptverot visus lidojuma posmus ar attiecīgās kategorijas gaisa kuģi. ▼M3 2) Ja pretendents nenokārto kādu no iedaļas punktiem, visu iedaļu uzskata par nenokārtotu. Ja pretendents nenokārto tikai vienu iedaļu, viņš vēlreiz kārto tikai šo iedaļu. Ja pretendents nenokārto vairāk nekā vienu iedaļu, visa pārbaude tiek uzskatīta par nenokārtotu. ▼B 3) Ja saskaņā ar 2) punktu prasmju pārbaude ir jākārto vēlreiz, jebkuras iedaļas (tostarp iepriekšējā reizē nokārtoto iedaļu) nenokārtošana nozīmē, ka nav nokārtota visa pārbaude. 4) Ja visas iedaļas netiek nokārtotas divos mēģinājumos, ir nepieciešamas papildu mācības.

2. IEDAĻA

Īpašas prasības PPL saņemšanai lidmašīnām – PPL(A)

FCL.205.A PPL(A) – tiesības

a) PPL(A) apliecības turētājs ir tiesīgs PIC vai otrā pilota statusā bez atalgojuma veikt nekomerciālus lidojumus ar lidmašīnām vai TMG.

b) Neatkarīgi no iepriekšējā apakšpunkta PPL(A) turētājs ar instruktora vai eksaminētāja tiesībām var saņemt atalgojumu par: 1) LAPL(A) vai PPL(A) mācību lidojumu nodrošināšanu; 2) šo apliecību saņemšanai nepieciešamo prasmju pārbaužu vai kvalifikācijas pārbaužu veikšanu; ▼M3 3) apmācību, eksaminēšanu un pārbaudēm attiecībā uz kvalifikācijām un sertifikātiem, kas saistīti ar šo apliecību. ▼B

FCL.210.A PPL(A) – pieredzes prasības un prasību izpildes ieskaitīšana

▼M4

a) PPL(A) pretendenti ir veikuši vismaz 45 mācību lidojumu stundas ar lidmašīnām vai TMG, no kurām piecas stundas var veikt ar FSTD; tostarp vismaz: 1) 25 apmācības nolidojuma stundas ar instruktoru; un 2) 10 uzraudzītu patstāvīgu lidojumu stundas, tostarp vismaz piecas patstāvīgo maršruta lidojumu stundas; no tiem vismaz viens maršruta lidojums ir vismaz 270 km (150 NM) attālumā, veicot nosēšanos ar pilnīgu apstāšanos divos lidlaukos, kas nav izlidošanas lidlauks.

▼B

b) Īpašas prasības pretendentiem ar LAPL(A). PPL(A) pretendentiem ar LAPL(A) pēc LAPL(A) saņemšanas ar lidmašīnām ir veikuši vismaz 15 lidojumu stundas, no kurām vismaz 10 stundas ir mācību lidojumi mācību kursā, ko nodrošina ATO. Mācību kursā ir vismaz 4 uzraudzīta patstāvīga lidojuma stundas, tostarp vismaz 2 patstāvīga maršruta lidojuma stundas; no tiem vismaz 1 maršruta lidojums ir vismaz 270 km (150 NM) attālumā, veicot nosēšanos ar pilnīgu apstāšanos 2 lidlaukos, kas nav izlidošanas lidlauks.

c) Īpašas prasības pretendentiem ar LAPL(S), ko attiecina arī uz TMG. PPL(A) pretendenti ar LAPL(S), ko attiecina arī uz TMG, ir veikuši: 1) vismaz 24 lidojuma stundas ar TMG pēc tam, kad ir saņemts apstiprinājums par tiesību attiecināšanu arī uz TMG; un 2) 15 mācību lidojuma stundas ar lidmašīnām mācību kursā, ko nodrošina ATO, tostarp izpildot vismaz a) apakšpunkta 2) punkta prasības.

d) Prasību izpildes ieskaitīšana. Pretendentiem ar citas gaisa kuģa kategorijas apliecību, izņemot gaisa balonu apliecību, ieskaita 10 % no PIC lidojumu laika prasībām ar šādu gaisa kuģi, bet ne vairāk kā 10 stundas. Prasību izpildes ieskaitīšana neattiecas uz a) apakšpunkta 2) punkta prasībām.

3. IEDAĻA

Īpašas prasības PPL saņemšanai helikopteriem – PPL(H)

FCL.205.H PPL(H) – tiesības

a) PPL(H) apliecības turētājs ir tiesīgs PIC vai otrā pilota statusā bez atalgojuma veikt nekomerciālus lidojumus ar helikopteriem.

b) Neatkarīgi no iepriekšējā apakšpunkta PPL(H) turētājs ar instruktora vai eksaminētāja tiesībām var saņemt atalgojumu par: 1) LAPL(H) vai PPL(H) mācību lidojumu nodrošināšanu; 2) šo apliecību saņemšanai nepieciešamo prasmju pārbaužu vai kvalifikācijas pārbaužu veikšanu; ▼M3 3) apmācību, eksaminēšanu un pārbaudēm attiecībā uz kvalifikācijām un sertifikātiem, kas saistīti ar šo apliecību. ▼B

FCL.210.H PPL(H) – pieredzes prasības un prasību izpildes ieskaitīšana

a) PPL(H) pretendenti ir veikuši vismaz 45 mācību lidojuma stundas ar helikopteriem, no kurām 5 stundas var veikt ar FSTD vai FFS; tostarp vismaz: 1) 25 apmācības nolidojuma stundas ar instruktoru; un 2) 10 uzraudzīta patstāvīga lidojuma stundas, tostarp vismaz 5 patstāvīga maršruta lidojuma stundas; no tiem vismaz 1 maršruta lidojums ir vismaz 185 km (100 NM) attālumā, veicot nosēšanos ar pilnīgu apstāšanos 2 lidlaukos, kas nav izlidošanas lidlauks. 3) no 45 mācību lidojuma stundām vismaz 35 stundas pretendents ir veicis ar tā tipa helikopteru, ar kuru kārto prasmju pārbaudi.

b) Īpašas prasības pretendentiem ar LAPL(H). PPL(H) pretendenti ar LAPL(H) apgūst mācību kursu, ko nodrošina ATO. Mācību kursā ir vismaz 5 apmācības nolidojuma stundas ar instruktoru un vismaz 1 uzraudzīts patstāvīgs maršruta lidojums vismaz 185 km (100 NM) attālumā, veicot nosēšanos ar pilnīgu apstāšanos 2 lidlaukos, kas nav izlidošanas lidlauks.

c) Pretendentiem ar citas gaisa kuģa kategorijas apliecību, izņemot gaisa balonu apliecību, ieskaita 10 % no PIC lidojumu laika prasībām ar šādu gaisa kuģi, bet ne vairāk kā 6 stundas. Prasību izpildes ieskaitīšana neattiecas uz a) apakšpunkta 2) punkta prasībām.

4. IEDAĻA

Īpašas prasības PPL saņemšanai dirižabļiem – PPL(As)

FCL.205.As PPL(As) – tiesības

a) PPL(H) apliecības turētājs ir tiesīgs PIC vai otrā pilota statusā bez atalgojuma veikt nekomerciālus lidojumus ar dirižabļiem.

b) Neatkarīgi no iepriekšējā apakšpunkta PPL(As) turētājs ar instruktora vai eksaminētāja tiesībām var saņemt atalgojumu par: 1) PPL(As) mācību lidojumu nodrošināšanu; 2) šīs apliecības saņemšanai nepieciešamo prasmju pārbaužu vai kvalifikācijas pārbaužu veikšanu; ▼M3 3) apmācību, eksaminēšanu un pārbaudēm attiecībā uz kvalifikācijām un sertifikātiem, kas saistīti ar šo apliecību. ▼B

FCL.210.As PPL(As) – pieredzes prasības un prasību izpildes ieskaitīšana

a) PPL(As) pretendenti ir veikuši vismaz 35 mācību lidojuma stundas ar dirižabļiem, no kurām 5 stundas var veikt ar FSTD; tostarp vismaz: 1) 25 apmācības nolidojuma stundas ar instruktoru, tostarp: i) 3 mācību maršruta lidojuma stundas, tostarp 1 maršruta lidojumu vismaz 65 km (35 NM) attālumā; ii) 3 instrumentālo mācību stundas; 2) 8 pacelšanās un nosēšanās lidlaukā, tostarp nostiprināšanas pie masta un atbrīvošanas no masta procedūras; 3) 8 uzraudzīta patstāvīga lidojuma stundas;

b) Pretendentiem, kam ir BPL un kvalifikācija lidojumiem ar karstā gaisa dirižabļiem, ieskaita 10 % no PIC lidojumu laika prasībām ar šādiem dirižabļiem, bet ne vairāk kā 5 stundas.

5. IEDAĻA

Īpašas prasības planiera pilota apliecības (SPL) saņemšanai

FCL.205.S SPL – tiesības un nosacījumi

a) SPL piešķir tās turētājam tiesības PIC statusā veikt lidojumus ar planieriem un planieriem ar dzinēju. Lai izmantotu apliecības tiesības ar TMG, apliecības turētājs izpilda FCL.135.S prasības.

b) SPL turētāji: 1) pārvadā pasažierus tikai pēc tam, kad pēc apliecības saņemšanas ir veiktas vismaz 10 lidojuma stundas vai 30 planiera palaišanas PIC statusā ar planieriem vai planieriem ar dzinēju; 2) ir tiesīgi veikt tikai nekomerciālus lidojumus bez atalgojuma līdz brīdim, kad SPL turētāji: i) ir sasnieguši 18 gadu vecumu; ii) pēc apliecības saņemšanas ir veikuši 75 lidojuma stundas vai 200 planiera palaišanas PIC statusā ar planieriem vai planieriem ar dzinēju; iii) ir nokārtojuši kvalifikācijas pārbaudi eksaminētāja klātbūtnē.

▼M3

c) Neatkarīgi no b) apakšpunkta 2) punkta SPL turētājs ar instruktora vai eksaminētāja tiesībām var saņemt atalgojumu par: 1) LAPL(S) vai SPL mācību lidojumu nodrošināšanu; 2) šo apliecību saņemšanai nepieciešamo prasmju pārbaužu vai kvalifikācijas pārbaužu veikšanu; 3) apmācību, eksaminēšanu un pārbaudēm attiecībā uz kvalifikācijām un sertifikātiem, kas saistīti ar šīm apliecībām.

▼B

FCL.210.S SPL – pieredzes prasības un prasību izpildes ieskaitīšana

a) SPL pretendenti ir veikuši vismaz 15 mācību lidojuma stundas ar planieriem vai planieriem ar dzinēju, tostarp izpildot vismaz FCL.110.S prasības.

b) SPL pretendentiem ar LAPL(S) pilnā apjomā ieskaita SPL saņemšanai noteikto prasību izpildi. SPL pretendentiem, kam iepriekšējos 2 gados pirms pieteikuma iesniegšanas bija LAPL(S), pilnā apjomā ieskaita teorētisko zināšanu un mācību lidojumu prasību izpildi. Prasību izpildes ieskaitīšana. Pretendentiem ar citas gaisa kuģa kategorijas apliecību, izņemot gaisa balonu apliecību, ieskaita 10 % no PIC lidojumu laika prasībām ar šādu gaisa kuģi, bet ne vairāk kā 7 stundas. Prasību izpildes ieskaitīšana neattiecas uz FCL.110.S a) apakšpunkta 2) līdz 4) punkta prasībām.

FCL.220.S SPL – palaišanas metodes

SPL tiesības attiecas tikai uz to palaišanas metodi, kas tika iekļauta prasmju pārbaudē. Šo ierobežojumu var atcelt un jaunās tiesības var izmantot, ja pilots izpilda FCL.130.S prasības.

FCL.230.S SPL – prasmju uzturēšanas prasības

SPL turētāji izmanto apliecības tiesības tikai tad, ja ir izpildītas FCL.140.A noteiktās prasmju uzturēšanas prasības.

6. IEDAĻA

Īpašas prasības gaisa balona pilota apliecības (BPL) saņemšanai

FCL.205.B BPL tiesības un nosacījumi

▼M3

a) BPL piešķir tās turētājam tiesības PIC statusā veikt lidojumus ar gaisa baloniem.

▼B

b) BPL turētāji ir tiesīgi veikt tikai nekomerciālus lidojumus bez atalgojuma līdz brīdim, kad: 1) ir sasnieguši 18 gadu vecumu; 2) PIC statusā ar gaisa baloniem ir veikuši 50 lidojuma stundas un 50 pacelšanās un nosēšanās; 3) ar attiecīgās klases gaisa balonu ir nokārtojuši kvalifikācijas pārbaudi eksaminētāja klātbūtnē.

c) Neatkarīgi no b) apakšpunkta BPL turētājs ar instruktora vai eksaminētāja tiesībām var saņemt atalgojumu par: 1) LAPL(B) vai BPL mācību lidojumu nodrošināšanu; 2) šo apliecību saņemšanai nepieciešamo prasmju pārbaužu vai kvalifikācijas pārbaužu veikšanu; ▼M3 3) apmācību, eksaminēšanu un pārbaudēm attiecībā uz kvalifikācijām un sertifikātiem, kas saistīti ar šīm apliecībām. ▼B

FCL.210.B BPL – pieredzes prasības un prasību izpildes ieskaitīšana

a) BPL pretendenti ar tās pašas klases un grupas gaisa baloniem ir veikuši vismaz 16 mācību lidojuma stundas, tostarp vismaz: 1) 12 apmācības nolidojuma stundas ar instruktoru; 2) 10 piepūšanas un 20 pacelšanās un nosēšanās; un 3) 1 uzraudzītu patstāvīgu lidojumu ar minimālo lidojuma laiku vismaz 30 minūtes.

b) BPL pretendentiem ar LAPL(B) pilnā apjomā ieskaita BPL saņemšanai noteikto prasību izpildi. BPL pretendentiem, kam iepriekšējos 2 gados pirms pieteikuma iesniegšanas bija LAPL(B), pilnā apjomā ieskaita teorētisko zināšanu un mācību lidojumu prasību izpildi.

FCL.220.B BPL – tiesību attiecināšana uz sasaites lidojumiem

BPL tiesības attiecas tikai uz lidojumiem bez sasaites. Šo ierobežojumu var atcelt, ja pilots izpilda FCL.130.B prasības.

FCL.225.B BPL – tiesību attiecināšana uz citu gaisa balona klasi vai grupu

BPL tiesības attiecas tikai uz tās klases un grupas gaisa balonu, ar kuru kārto prasmju pārbaudi. Šo ierobežojumu var atcelt, ja pilots:

a) gadījumos, kad tiesības tiek attiecinātas uz citu klasi tajā pašā gaisa balonu grupā, ir izpildījis FCL.135.B prasības;

b) gadījumos, kad tiesības tiek attiecinātas uz citu grupu tajā pašā gaisa balonu klasē, ir veicis vismaz:

1) 2 mācību lidojumus ar attiecīgās grupas gaisa balonu; un

2) turpmāk norādītā ilguma lidojumus ar gaisa baloniem PIC statusā:

i) baloniem ar balona apvalka tilpumu no 3 401 m3 līdz 6 000 m3 – vismaz 100 stundas;

ii) gaisa baloniem ar balona apvalka tilpumu no 6 001 m3 līdz 10 500 m3 – vismaz 200 stundas;

iii) gaisa baloniem ar balona apvalka tilpumu vairāk par 10 500 m3 – vismaz 300 stundas;

iv) gāzes baloniem ar balona apvalka tilpumu vairāk par 1 260 m3 – vismaz 50 stundas.

▼M4

FCL. 230.B BPL – prasmju uzturēšanas prasības

a) BPL turētājs izmanto apliecības tiesības tikai tad, ja iepriekšējos 24 mēnešos ar vienu gaisa balonu klasi viņš veicis vismaz: 1) sešas lidojuma stundas PIC statusā, tostarp desmit pacelšanās un nosēšanās; un 2) vienu mācību lidojumu kopā ar instruktoru attiecīgās klases balonā; 3) turklāt, ja pilots ir kvalificēts lidojumiem ar vairāku klašu gaisa baloniem, tad, lai apliecības tiesības izmantotu ar citas klases gaisa balonu, viņš iepriekšējos 24 mēnešos ir veicis vismaz trīs lidojuma stundas ar šīs klases gaisa baloniem, tostarp trīs pacelšanās un nosēšanās.

b) BPL turētāji vada tikai tās grupas gaisa balonu, kurā ir pabeigts mācību lidojums, vai gaisa balonu no grupas ar mazāku apvalka tilpumu.

c) BPL turētāji, kas neatbilst a) apakšpunkta prasībām, pirms apliecības tiesību izmantošanas atsākšanas: 1) nokārto attiecīgās balona klases kvalifikācijas pārbaudi eksaminētāja klātbūtnē; vai 2) veic papildu apmācības nolidojumus ar instruktoru vai patstāvīgos lidojumus, vai pacelšanās un nosēšanās instruktora uzraudzībā, lai izpildītu a) apakšpunkta prasības.

d) BPL turētājs c) apakšpunkta 1) punkta gadījumā vada tikai tās grupas gaisa balonu, kurā ir pabeigta kvalifikācijas pārbaude, vai gaisa balonu no grupas ar mazāku apvalka tilpumu.

▼B

D APAKŠIEDAĻA

KOMERCPILOTA APLIECĪBA – CPL

1. IEDAĻA

Kopīgās prasības

FCL.300 CPL – minimālais vecums

CPL pretendenti ir vismaz 18 gadu veci.

FCL.305 CPL – tiesības un nosacījumi

a) Tiesības. Attiecīgās gaisa kuģa kategorijas CPL turētājam ir šādas tiesības: 1) izmantot LAPL un PPL turētāja tiesības; 2) pildīt PIC vai otrā pilota funkcijas jebkura gaisa kuģa lidojumos, kas nav komerciāli gaisa pārvadājumi; 3) pildīt jebkura vienpilota gaisa kuģa PIC funkcijas komerciālos gaisa pārvadājumos, ievērojot FCL.060 un šīs apakšiedaļas ierobežojumus; 4) pildīt otrā pilota funkcijas komerciālos gaisa pārvadājumos, ievērojot FCL.060 noteiktos ierobežojumus.

b) Nosacījumi. CPL pretendenti izpilda tās klases vai tipa kvalifikācijas prasības, kas noteiktas prasmju pārbaudē izmantotajam gaisa kuģim.

FCL.310 CPL – teorētiskie eksāmeni

CPL pretendenti apliecina piešķirtajām tiesībām atbilstīgu teorētisko zināšanu līmeni, nokārtojot šādus eksāmenus:

— aviāciju regulējošie normatīvie akti,

— vispārīgas zināšanas par gaisa kuģiem – gaisa kuģa korpuss/sistēmas/spēka iekārta,

— vispārīgas zināšanas par gaisa kuģiem – instrumenti,

— masa un līdzsvars,

— lidojuma tehniskais raksturojums,

— lidojuma plānošana un uzraudzība,

— cilvēka veiktspēja,

— meteoroloģija,

— vispārējā navigācija,

— radionavigācija,

— ekspluatācijas procedūras,

— lidojuma principi,

— vizuālo lidojumu noteikumu (VFR) sakari.

FCL.315 CPL – mācību kurss

CPL pretendents ir apguvis teorētiskās zināšanas un mācību lidojumus, ko nodrošina ATO, saskaņā ar šīs daļas 3. pielikumu.

FCL.320 CPL – prasmju pārbaude

CPL pretendents nokārto prasmju pārbaudi saskaņā ar šīs daļas 4. pielikumu, lai apliecinātu spēju attiecīgās kategorijas gaisa kuģa PIC statusā veikt nepieciešamās procedūras un manevrus apliecības piešķirtajām tiesībām atbilstīgā kompetences līmenī.

2. IEDAĻA

Īpašas prasības lidmašīnu kategorijai – CPL(A)

▼M4

FCL.315.A CPL – mācību kurss

CPL(A) izdošanai vajadzīgās teorētiskās zināšanas un mācības ar instruktoru ietver mācības neparasta stāvokļa novēršanai un iziešanai no tā.

▼B

FCL.325.A CPL(A) – īpaši nosacījumi MPL turētājiem

Pirms CPL(A) tiesību izmantošanas MPL turētājs ar lidmašīnām ir veicis:

a) 70 lidojuma stundas:

1) PIC statusā; vai

2) vismaz 10 lidojuma stundas PIC statusā un papildu lidojumu laiku uzraudzīta PIC statusā (PICUS).

No šīm 70 stundām 20 stundas ir VFR maršruta lidojumu laiks PIC statusā vai maršruta lidojumu laiks, no kura vismaz 10 stundas ir lidojumi PIC statusā un 10 stundas – PICUS statusā. Šajā lidojumu laikā ietilpst VFR maršruta lidojums vismaz 540 km (300 NM) attālumā, PIC statusā, veicot nosēšanos ar pilnīgu apstāšanos 2 dažādos lidlaukos;

b) CPL(A) moduļu kursa elementus atbilstīgi šīs daļas 3. pielikuma E iedaļas 10. punkta a) apakšpunktam un 11. punktam; un

c) CPL(A) prasmju pārbaudi saskaņā ar FCL.320.

E APAKŠIEDAĻA

DAUDZPILOTU APKALPES PILOTA APLIECĪBA – MPL

FCL.400.A MPL – minimālais vecums

MPL pretendenti ir vismaz 18 gadu veci.

FCL.405.A MPL – tiesības

a) MPL turētājs ir tiesīgs pildīt otrā pilota funkcijas lidmašīnā, kuras apkalpē nepieciešams otrais pilots.

b) MPL turētājs ir tiesīgs iegūt papildu tiesības, kas piešķirtas: 1) PPL(A) turētājam, ja ir izpildītas C apakšiedaļā noteiktās PPL(A) prasības; 2) CPL(A), ja ir izpildītas FCL.325.A prasības.

c) MPL turētāja IR(A) tiesības attiecas tikai uz lidmašīnām, kuru apkalpē nepieciešams otrais pilots. IR(A) tiesības var attiecināt uz vienpilota lidmašīnu lidojumiem, ja apliecības turētājs ir apguvis nepieciešamo apmācību, lai pildītu PIC funkcijas vienpilota lidojumos tikai pēc instrumentu rādījumiem, un ir nokārtojis IR(A) prasmju pārbaudi vienpilota lidojumiem.

FCL.410.A MPL – mācību kurss un teorētiskie eksāmeni

▼M4

a) Mācību kurss. MPL pretendents ir apguvis teorētiskās zināšanas un veicis mācību lidojumus, ko nodrošina ATO, saskaņā ar šīs daļas 5. papildinājumu. MPL izdošanai vajadzīgās teorētiskās zināšanas un mācības ar instruktoru ietver mācības neparasta stāvokļa novēršanai un iziešanai no tā.

▼B

b) Eksāmeni. MPL pretendents apliecina zināšanu līmeni, kas atbilst ATPL(A) turētājam saskaņā ar FCL.515 un daudzpilotu tipa kvalifikācijām.

FCL.415.A MPL – praktiskās prasmes

a) MPL pretendents ilgstošā novērtēšanas procesā apliecina prasmes, kas nepieciešamas visu šīs daļas 5. pielikumā norādīto kompetences vienību izpildei pilotam, kas lido vai nelido ar vairāku turbīndzinēju daudzpilotu lidmašīnu, atbilstīgi VFR un IFR.

b) Mācību kursa noslēgumā pretendents nokārto prasmju pārbaudi saskaņā ar šīs daļas 9. pielikumu, lai apliecinātu spēju veikt nepieciešamās procedūras un manevrus apliecības piešķirtajām tiesībām atbilstīgā kompetences līmenī. Prasmju pārbaudi kārto ar tāda tipa lidmašīnu, ko izmanto MPL integrētā mācību kursa noslēguma daļā, vai ar tāda paša tipa FFS.

F APAKŠIEDAĻA

AVIOKOMPĀNIJU TRANSPORTA PILOTA APLIECĪBA – ATPL

1. IEDAĻA

Kopīgās prasības

FCL.500 ATPL – minimālais vecums

ATPL pretendenti ir vismaz 21 gadu veci.

FCL.505 ATPL – tiesības

a) Attiecīgās gaisa kuģu kategorijas ATPL turētājam ir šādas tiesības: 1) izmantot LAPL, PPL un CPL turētāja tiesības; 2) veikt lidojumus kā komerciālo gaisa pārvadājumu PIC.

b) ATPL pretendenti izpilda tās tipa kvalifikācijas prasības, kas noteiktas prasmju pārbaudē izmantotajam gaisa kuģim.

FCL.515 ATPL – mācību kurss un teorētiskie eksāmeni

a) Mācību kurss. ATPL pretendenti ir apguvuši mācību kursu, ko nodrošina ATO. Tas ir integrēts mācību kurss vai moduļu kurss saskaņā ar šīs d